text:
Benshi ku Isi mu bakurikira amateka ya Hiphop bavuga ko ntawarenza ingohe uruhare rw'aba bagabo mu iterambere rya Hiphop ku Isi ndetse benshi banakunze kubita ko ari bo bami b’iyi njyana. Kuri ubu ikamba rya B.I.G ndetse n’amabaruwa ya 2 Pac biri ku isoko ku gaciro karenga ibihumbi $ 260.
Kuba
icyamamare ni ikintu kifuzwa na benshi gusa ntabwo ari ko benshi babigeraho. Kuri
uyu munsi wa none nuvuga Amateka y’injyana ya Muzika “HIP HOP” ntuvuge Notorius
B.I.G na 2 Pac, uwo uzaba uri kuyabwira azagusubiza ko wibeshye ndetse ugomba
gusubira gukora ubushakashatsi bwimbitse. Aba bagabo bakanyujijeho muri
muzika ya Amerika cyane cyane ahagana hagati 1990-1997 ndetse iki gihe benshi
babafataga nk’abami ba muzika ya Amerika.
Kuri uyu munsi
wa none, bimwe mu bikoresho by'ibyamamare bigiye muri cyamunara. Ibi bikoresho birimo ikamba ryambawe na
Notorious B.I.G. mu mafoto yafotowe bwa nyuma mbere y'urupfu rwe rwabaye ahagana
mu 1997. Kubera iri kamba Notorious yafotowe
we yambaye benshi bahise batangira kumwita "Umwami wa New York" kuva
iki gihe.
Iryo kamba,
n'ibindi bintu birimo amabaruwa y'urukundo ya Tupac Shakur afite imyaka 16, ubu
riri kugurishwa muri cyamunara ya Sotheby mu kwishimira akamaro ka hip-hop. Amwe
mu mafaranga azava muri ibi bintu 120 biri muri cyamunara azashyirwa mu
mishinga yo gufasha rubanda mu mujyi wa New York.
Ikamba ryagatangaza ryambawe na
Biggie”Notorious” wakunze kwiyita Imana ya HIP HOP rifite agaciro kari hagati $200,000 na $300,000
Biggie yambaye iri kamba iminsi itatu gusa mbere y'uko araswa agapfa tariki 09/03/1997. Uyu muraperi (rapper) kandi unafata amafoto witwa Barron Claiborne yashyize umukono kuri iri kamba icyo gihe, ndetse aribika mu butunzi bwe kuva ubwo. Agira ati: "Nishimiye cyane guha rubanda iki kintu cyamamaye cyane muri hip-hop.
"Iriya foto yahinduye Biggie nk'umutagatifu uzwi cyane, kandi atari nk'umwami wa New York gusa ahubwo n'umwami wa hip-hop kandi nk'umwe mu bahanzi b'ibihe byose." Inzu ya Sotheby ihagarariwe na Cassandra Hatton yizeye ko iri kamba ryonyine rizagurwa hagati ya $200, 000 na $300,000 ni hagati ya Miliyoni zisaga 200 na 300 y'u Rwanda.
Iri kamba
ubu rirakunzwe cyane, n'ubwo P Diddy ukuriye inzu ya muzika Biggie yakoreragamo”
Bad Boy Entertainment” ndetse
bari kumwe ubwo yaraswaga, bivugwa ko we yabonaga nta gaciro rifite.
Amabaruwa y'urukundo ya Tupac Shakur
Hari
n'amabaruwa 22 y'urukundo yasinyweho na Tupac Shakur agifite imyaka 16 -
yoherereje Kathy Loy mu gihe bakundanaga ku ishuri ry'ubuhanzi rya Baltimore mu
myaka ya 1980.
Tupac
yohereje izi baruwa mu mezi abiri yakundanye n'uwo mukobwa, akazisinyaho agira
ati: "urukundo, Tupac", "iteka ryose, Tupac",
"n'igishyika, Tupac", "uwawe iteka, Tupac" na
"N'umutima wanjye wose, Tupac".
Izi nyandiko zirimo guhura kwabo kwa mbere no gutandukana kwabo, n'ibaruwa yo kwicuza urwo rukundo yohereje hashize umwaka. Zirabarirwa agaciro kari hagati ya $60,000 na $80,000 (ni hafi hagati ya miliyoni 60 na 80 y'u Rwanda).
Avugamo
kandi ubuzima bw'iwabo mu rugo, uko nyina yavaga kukazi bwije bikaba ngombwa ko
Tupac amufasha kwita kuri babyara be. Tupac yageze aho aba umuraperi w'ibihe
byose, ariko aya mabaruwa ye 16 agaragaraza ko hari igihe yari agiye
kubihagarika.
Hari aho
yanditse ati: "Uwari 'manager' yaraje ambwira ko ashaka ko ntahagarika
'rap' ariko ntekereza ko ngiye kuyihagarika kuko bingoye kwakira uko ntari
gukundwa, kandi nta gihe mfite...".
Tupac yaje
kwicwa mu bushyamirane no kurasana kwabaye i Las Vegas mu kwezi kwa cyenda 1996,
yari afite imyaka 25 gusa. Iyi cyamunara izaba imbonankubone tariki 15 z'ukwezi
gutaha kwa cyenda i New York.
Src:bbc, pressherald.com,
sanfrancisco.cbslocal.com


c: text/html

text:
Impumuro mbi mu kanwa (cg halitosis) ni ikibazo gikomeye gikunze kwibasira abantu batandukanye. Guhumura nabi mu kanwa bibangamira ubifite, kuko igihe avuze, asetse yewe n’iyo ahumetse abandi bipfuka ku munwa, bikaba byatera ipfunwe ndetse no kudashaka kujya mu bandi ku bifite.
Akenshi iki kibazo giterwa na bagiteri ziba ari nyinshi mu kanwa, zigasya ibyo uba wariye, nuko bigatanga impumuro itari nziza mu kanwa. Ubwinshi bw’izi bagiteri bushobora guterwa n’impamvu nyinshi zitandukanye.
Iyo ubushije kumenya izi mpamvu bigufasha kwirinda ko bagiteri zaba nyinshi mu kanwa, bityo ukaba urwanyije impumuro mbi .
Impamvu 5 za mbere zitera impumuro mbi mu kanwa:
1.Isuku nke y’amenyo
Kutoza amenyo no kugira isuku nke mu kanwa niyo mpamvu ya mbere itera guhumura nabi mu kanwa.
Iyo umaze kurya hagashira igihe utaroza amenyo, bagiteri zitangira gukora umwuka utari mwiza. Gukorera isuku amenyo byagakwiye gukorwa umunsi ku munsi; igihe umaze kurya byibuze nyuma y’iminota 5 ukoza amenyo. Waba udashoboye kubona uburoso, ukaba wakoresha utugozi twabugenewe (floss). Iyo woza amenyo, ugomba byibuze rimwe ku munsi no koza ku rurimi, ariko udakubaho cyane.
Mu gihe utoza amenyo buri munsi, bimwe mu byo wariye bisigara mu kanwa, uko igihe gihita niko bagiteri ziba nyinshi, ukazasanga zafashe ku menyo zigakora ikintu gikomeye aho amenyo atangirira (plaque).
2.Kureka ibiryo bigatinda mu kanwa
Uduce tw’ibiryo tuba twasigaye mu kanwa nyuma yo kurya, ni imwe mu mpamvu za mbere zitera impumuro mbi mu kanwa.
Iyo umaze kurya, hari uduce tw’ibiryo dusigara hagati y’amenyo, ahegereye ishinya cg se ku rurimi, iyo bihatinze bitera impumuro mbi mu kanwa. Iyi mpumuro mbi igenda yiyongera uko bihatinda.
Uko ibiryo bihatinda niko mikorobe za bagiteri zirushaho kwiyongera, bikaba byanatera indwara z’ishinya.
Hari ubwoko bw’ibiryo bimwe na bimwe byongera guhumura nabi mu kanwa. Tungurusumu n’ibitunguru biri mu byongera iyi mpumuro mbi.
Ibi biribwa bigaragaramo ikinyabutabire sulfur, usibye mu kanwa, kiragenda kikagera no mu bihaha, kinyuze mu maraso nyuma y’igogorwa, kikaba cyatera guhumeka umwuka wumva urimo tungurusumu cg ibitunguru.
Bimwe mu biribwa bishobora gutera iyi mpumuro mbi usibye ibyo twavuze, hari n’amafi , imboga zimwe na zimwe nk’amashu, chou-fleur, broccoli ndetse na kale.Pome n’ibindi birimo vitamini C bifasha gusukura mu kanwa no gutuma bagiteri zitiyongera
3.Ibibazo mu rwungano ngogozi
Ibibazo bitandukanye by’igifu bishobora gutera guhumura nabi mu kanwa.Kimwe mu bibazo bitera impumuro mbi mu kanwa harimo indarwa yo kugaruka kw’ibyo wariye mu muhogo (Gastroesophageal Reflux Disease). Iyi ndwara irangwa rimwe na rimwe n’ikirungurira, ukumva mu mihogo cg mu gatuza hokera. Iyo bizamutse bikaba byagera no mu kanwa bitera impumuro mbi.
Ubushakashatsi buheruka, bwerekana ko bagiteri zitera udusebe ku gifu, ari zo zitera guhumura nabi mu kanwa.
4.Amata
Amata n’ibindi bikomoka ku mata ni byiza ku buzima bwacu, kuko bifasha mu gukomeza amagufa n’izindi ntungamubiri dukenera. Gusa ni kimwe mu bitera guhumura nabi mu kanwa.
Mu mata habonekamo aside amino, ituma bagiteri ziyongera cyane mu kanwa, cyane cyane ku rurimi. Uko bagiteri ziyongera, niko hagenda hakorwa ibinyabutabire bitandukanye mu kanwa; kimwe muri byo hydrogen sulfide niyo itera umuhumuro nk’uw’ibintu byaboze, bityo impumuro mbi ikiyongera.
Uburyo ushobora kurwanya impumuro mbi mu kanwa.
Niba uri ahantu utashobora koza amenyo nyuma yo kurya, gerageza urye shikarete (chewing gum), ni byiza kurya izitarimo isukari, byibuze nyuma yo kurya iminota 5.
Amazi asukura mu kanwa avanamo bagiteri, ndetse agatuma amacandwe akorwa cyane. Gerageza kunywa amazi kenshi uko ubishoboye ku munsi.
Isuku ihagije mu kanwa ni ngombwa, ugomba koza amenyo byibuze 2 ku munsi. Ni ngombwa kandi koza ururimi ariko udakubyeho cyane.
Kwibanda ku biryo bikungahaye kuri vitamin C, bituma bagiteri zitabasha gukurira mu kanwa.
Ugomba guhindura uburoso bw’amenyo byibuze nyuma y’amezi 3.
Mu gihe ufite ikibazo cy’amenyo ugomba kugana muganga w’amenyo akaba yagusuzuma hakiri kare.

robotstxt: allowed

filter: keep


text:
>> Igihe cy'Igisibo
Amasomo yo kuwa 3 w'ivu, A
Isomo rya mbere : Yow 2,12-18
Igitabo cy'Umuhanuzi Yoweli
12Na n’ubu kandi, uwo ni Uhoraho ubivuze, nimungarukire n’umutima wanyu wose, mwigomwe mu byo kurya, murire kandi muganye. 13Nimushishimure imitima yanyu, aho gushishimura ibyo mwambaye, maze mugarukire Uhoraho, lmana yanyu, kuko agwa neza akanagira impuhwe; atinda kurakara akaba n’indahemuka, kandi ntakunda guteza ibyago. 14Hari uwabimenya se? Ahari wenda ntiyazisubiraho! Ahari wenda icyago ntiyazagisimbuza umugisha, akongera gushimishwa n’amaturo n’ibitambo mwatura Uhoraho, Imana yanyu! 15Nimuvugirize ihembe i Siyoni, mutangaze hose igisibo gitagatifu, kandi mutumize bose mu iteraniro. 16Nimukoranye rubanda, muhamagaze ikoraniro ryose. Nimukoranye abasaza n’abato, ndetse n’abakiri ku ibere. Umukwe nasohoke mu nzu ye, umugeni na we ave mu cyumba cye. 17Abaherezabitambo, ari bo bashinzwe imirimo y’Uhoraho, nibaririre hagati y’umuryango w’Ingoro n’urutambiro; nibatakambe bagira bati «Uhoraho, babarira imbaga yawe; wikoza isoni umurage wawe ngo amahanga awuhindure urw’amenyo. Ni iki cyatuma mu mahanga bavuga ngo : Mbese lmana yabo iba he?» 18Ni bwo Uhoraho agiriye ishyaka igihugu cye, maze ababarira umuryango we.
Kuzirikana : Zab 51 (50),3-4, 5-6ab, 12-13, 14.17
ZABURI
- Inyik/ Nyagasani, turememo umutima usukuye,
- Maze utuguvugururemo ibitekerezo biboneye.
- Mana yanjye, ngirira imbabazi ukurikije ineza yawe,
- kubera impthwe zawe nyinshi, umpanagureho ibyaha byanjye.
- Nyuhagiraho wese ibicumuro byanjye,
- maze unkize icyaha nakoze.
- Koko nemeye ibicumuro byanjye,
- icyaha cyanjye kimpora imbere.
- Uwo nacumuyeho ni wowe wenyine,
- Maze ikibi wanga, mba ari cyo nkora!
- Mana yanjye, ndemamo umutima usukuye,
- maze umvugururemo ibitekerezo biboneye.
- Ntunyirukane ngo unte kure yawe,
- Cyangwa ngo unkuremo umwuka wawe uzira inenge.
- Ahubwo mpa kwishimira ko nakijijwe,
- Kandi unkomezemo umutima wuje ineza.
- Nyagasani, bumbura umunwa wanjye,
- Maze akanwa kanjye gatangaze ibisingizo byawe.
Isomo rya kabiri : 2 Kor 5, 20-21; 6, 1-2
Ibaruwa ya kabiri Mutagatifu Pawulo Intumwa yandikiye Abanyakorinti
Bavandimwe, 5,20ubu rero duhagarariye Kristu, nk’aho Imana ubwayo yabashishikarije muri twe. Ngaho rero turabinginze mu izina rya Kristu: nimureke Imana ibigarurire! 21Utigeze arangwaho icyaha, Imana yamugize impongano y’ibyaha, kugira ngo muri We duhinduke abatunganiye Imana. 6,1Ubwo turi abafasha b’Imana, turabashishikariza kudapfusha ubusa ubuntu bwayo. 2Kuko ubwayo yivugira iti «Mu gihe gikwiye numvise isengesho ryawe, no ku munsi w’uburokorwe naragutabaye.» Ngiki rero koko igihe gikwiye; nguyu koko umunsi w’uburokorwe.
Ibango-ndirimbo ribanziriza Ivanjili : Zab 80 (79), 8.19-20
- Nyagasani, Ijambo ryawe ni ukuri,
- n’itegeko ryawe rikaba agakiza.
-
- Uhoraho tuzahure, ntituzongera kuguhungaho;
Ivanjili Ntagatifu : Mt 6, 1-6.16-18
+ Matayo
Muri icyo gihe, abigishwa bari bateraniye iruhande rwa Yezu ku musozi, maze arababwira ati 1«Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijuru. 2Igihe rero utanga imfashanyo, ntukavugishe ihembe imbere yawe, nk’uko indyarya zibigira mu masengero no mu mayira, kugira ngo baratwe n’abantu. Ndababwira ukuri: baba bashyikiriye ingororano yabo. 3Naho wowe nutanga imfashanyo, ikiganza cyawe cy’ibumoso ntikikamenye icyo icy’iburyo gikora, bityo imfashanyo yawe ijye igirirwa mu ibanga; maze So umenya ibyihishe, azabikwiture.
5Igihe musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri: baba bashyikiriye ingororano yabo. 6Naho Wowe nushaka gusenga, ujye winjira mu nzu yawe ukinge, maze usenge So uri aho atagaragara; maze So umenya ibyihishe, azabikwiture.
16Igihe musiba kurya, ntimukijime mu maso nk’uko indyarya zibigira: zikambya agahanga kugira ngo babone ko zisiba. Ndababwira ukuri: ziba zashyikiriye ingororano yazo. 17Wowe rero nusiba kurya, ujye wisiga mu mutwe, wiyuhagire mu maso, 18kugira ngo utamenyesha abantu ko usiba, ahubwo bimenywe na So uri aho atagaragara; maze So umenya ibyihishe, azabikwiture.»


text:
Ababyeyi barasabwa kumenya ibimenyetso by’indwara z’umutima ku bana
Yanditswe na MUTUNGIREHE SAMUEL
Dr. Rusingiza Emmanuel, muganga w’indwara z’umutima z’abana mu bitaro by’ikitegererezo bya Kigali (CHUK) agira inama ababyeyi kumenya ibimenyetso by’indwara z’umutima zifata abana baba abazivukanye n’abazandura mu gihe gito bamaze kuvuka.
Agira ati “Ibimenyetso by’indwara z’umutima ku bana navuga ko bitandukanye ariko ibikunze kugaragara cyane ni igihe umwana abasha kuvuka ukabona ari muzima ariko nyuma y’ibyumweru bike agatangira agahumeka vuba vuba. Agahumekera hejuru, abagira ibyunzwe byinshi, yakonka akaruha, akaruhuka, akongera agatangira; ibyo byose bigatuma atiyongera mu gukura, akagira ibiro bike ugereranyije n’umwana muzima.
Ikindi kimenyetso kigaragara, ni igihe umwana avutse afite umwuka muke. Icyo gihe mu kanwa he, intoki ze, inzara ze ugasanga zabaye umukara cyane cyangwa ubururu. Icyo gihe ahumeka bimugoye kuko aba ashakisha umwuka bitewe nuko afite umwuka muke.”
Dr. Rusingiza asobanura ko kugira ngo umwana avuke afite indwara z’umutima nta makosa ahanini umubyeyi aba afite cyane ikoranabuhanga ritagera mu Rwanda ryereka abaganga ko umwana uri mu nda ashobora kuzavuka afite ikibazo runaka cy’umutima.
Ati “Ababyeyi batwite hari ibyo babasha kubona mu gihe umwana akiri mu nda, ariko hari n’ibyo batabasha kubona. Mu bihugu byateye imbere ibyo birakorwa cyane, ku buryo umubyeyi iyo babona umwana uri mu nda afite icyo kibazo bamusaba ko abyarira ahantu hafite ubushobozi kugira ngo navuka bahere ko bamuha ubutabazi mu gihe ari ngombwa.
Aha mu Rwanda ubwo buryo ntiburatera imbere cyane; hari ibyo babona, hari n’ibyo batabona. Ni yo mpamvu iyo umwana avutse umuganga w’umwana agomba kumusuzuma neza kugira ngo nabona hari ikintu gituma atekereza ko umwana avukanye indwara y’umutima yihutire kumwohoreza ku baganga b’inzobere ari bo twebwe kugira ngo ikibazo tukibone hakiri kare bityo natwe tubashe kuba twamusabira kubagwa hakiri kare.”
Akomeza avuga ko ikibazo gikunze kugaragara mu bana bavukanye ikibazo k’indwara z’umutima usanga abenshi batinda kugezwa kwa muganga w’inzobere bitewe no kudatahura ikibazo umwana yavukanye.
Umwe mu babyeyi baganiriye n’Imvaho Nshya, ku bimenyetso yabonaga ku mwana we ufite indwara y’umutima kandi yarayivukanye, yavuze ko ikigaragara cyane kurusha ibindi ari umunaniro ukabije ku mwana.
Shyirambere Anastase ati “Yahoranaga umunaniro ukabije kandi udashira n’umuriro.”
Mugenzi we uvuza umwana ugize imyaka ine wavukanye indwara y’umutima yagize ati “Ikintu umwana afite k’ikibazo, ni ukuvuga ngo nta bwo ashobora kwirukanka, ahumeka nabi cyane cyane igihe haje igihe cy’ubukonje akagira ibicurane n’inkorora ibibazo bihita bivuka, icyo gihe tujya mu bitaro. Kwiga ariga ariko ni ukuvuga ngo yiga iminsi mike, ntabwo yiga neza.”
Dr. Rusingiza avuga ko umubare w’abana bavuka bafite ibibazo by’indwara z’umutima uri hejuru kuko buri mwaka ku bitaro bya CHUK baba bafite urutonde rw’aba barenga 100 baba bategereje guhabwa ubufasha burimo no kujyanwa hanze kubagwa umutima.


text:
NEWS
#Umushyikirano2018:Perezida Kagame yiyemeje gukurikirana ikibazo cya buruse z’abanyeshuri ba kaminuza impamvu itinda
260 total views, 3 views today
Perezida Paul Kagame yatangaje ko ikibazo cyo gutinda kwa buruse zihabwa abanyeshuri kimaze kurambirana ku buryo agiye kugikurikirana ubwe.
Mu 2015 nibwo ububasha bwo gutanga amafaranga y’inguzanyo atunga abanyeshuri biga muri Kaminuza za Leta batishoboye bwashyizwe mu maboko ya Banki y’Igihugu Itsura Amajyambere (BRD) buvanywe mu Kigo cy’Igihugu Gishinzwe Uburezi.
Ni nyuma y’uko abanyeshuri bari bamaze igihe bavuga ko ayo mafaranga atinda agatuma babaho nabi kandi agamije kubafasha mu myigire.
Mu nama y’Umushyikirano mu 2015 icyo kibazo cyaragarutse, Perezida Kagame ategeka ko gikemurwa burundu ntazongere kucyumva.
Kuri uyu wa Gatatu tariki 12 Ukuboza 2018 ikibazo cyongeye kugaruka mu Ihuriro ry’urubyiruko, Youth Connekt.
Muri iryo huriro ryahuje abasaga 2500, hagaragajwe ko abanyeshuri biga muri Kaminuza y’u Rwanda bamaze amezi abiri batangiye amasomo nyamara nta buruse barahabwa.
Sezibera Janet wiga muri Kaminuza y’u Rwanda ishami ry’ubukungu n’imari, yagize ati “Mu nama y’umushyikirano twakugejejeho abanyeshuri bo muri Kaminuza duhabwa inguzanyo ya buruse, n’iyi saha iracyatinda. Ubu tumaze amezi abiri dutangiye kwiga ariko ntabwo iraza. Hari abanyehsuri baduha ibibazo ko hari ibyo batabasha gukemura, bigatuma batiga neza.”
Perezida Kagame wabaye nk’utunguwe, yahise asaba Minisitiri w’uburezi gusubiza impamvu icyo kibazo kitarakemuka.
Minisitiri Mutimura Eugène yasubije ati “Tugiye kugikurikirana. Icyo nzi cyo ni uko hari abanyeshuri benshi batari bakageze muri système ariko twavuganye na BRD ngo icyo kibazo bakihutishe.”
Perezida Kagame ntiyanyuzwe, yavuze ko na we atumva uburyo amafaranga aboneka ariko kugera ku bo agenewe ntibikorwe.
Ati “Iki kibazo rwose ndaza kukigira icyanjye. Twarabiganiriye, twabisubiyemo. Njya mbabwira nti amafaranga ahari nagere aho agomba kugera. Nibura ari amafaranga adahari ku mpamvu zumvikana ntabwo nasaba abantu gukora ibitangaza ngo bashyireho amafaranga adahari […] ibyo biraza gusobanuka. Nzagirana ikibazo n’ababishinzwe.”
Mu banyeshuri bashya binjiye muri Kaminuza y’u Rwanda uyu mwaka, abemerewe inguzanyo ya Leta ni 8 478.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.


text:
Caritas ya Kigali ibinyujije mu kigo cyayo cy’Abadacogora n’Intwari ifatanyije n’umuryango witwa OKAPIA bagiye gushyira mu bikorwa umushinga witwa: “ GUFASHA IMIRYANGO YAHUYE N’IKIBAZO CY’ABANA BAVA MU MASHURI BAKAJYA MU UBUZIMA BWO MU MUHANDA’’.
Padiri Twizeyumuremyi Donatien uyobora Caritas Kigali atangaza ko uyu mushinga ugamije guteza imbere imiryango yatoranijwe ifite abana bafashwa n’ikigo cy’Abadacogora n’Intwari, ariko ifite hakibandwa ku miryango ifite ibibazo kurusha iyindi.
Gufasha iyi miryango Padiri Twizeyumuremyi asanga bizatuma abana bitabwaho ndetse bakaguma mu miryango yabo, ariko ikigamijwe ni ukugirango abana basubire kwiga ndetse no kugira ubuzima bwiza mu gihe kizaza.
Icyo bazafasha iyi miryango nukubaha amafaranga ibihumbi 100 bagakora ubucuruzi buciriritse kugirango babashe gufasha imiryango yabo kurushaho kubaho neza.
Uyu mushinga uzatangira ufasha imiryango 20 ariko uko bazagenda batera imbere niko bazagenda bishyura amafaranga bazaba bahawe kugirango hafashwe n’abandi basigaye.
Gutangiza iki gikorwa iyi miryango yagiranye inama n’abaterankunga babo (Umuryango Okapia) basobanurirwa imikorere yawo ko ari ukubafasha kugirango abana babo basubire mu mashuri kandi babashe kubaho neza.
Ababyeyi kandi basobanuriwe uburenganzira bw’umwana, inshingano z’umubyeyi, amakimbirane mu muryango no kuyahosha, imikorere y’ibimina bivuguruye, gukora imishinga iciriritse, gukorana n’ibigo by’imari no gukoresha neza inguzanyo bahawe.
Padiri Twizeyumuremyi akomeza avuga ko gufasha iyi miryango atari ukuyiha inkunga yo gucuruza gusa kuko bateganya no kuzabatera inkunga yo gushyira mu bikorwa imishinga iciriritse ibyara inyungu mu buryo bwa vuba.
Bitewe nuko Kandi uyakoresha asabwa gushaka ikibanza mu isoko, yaba nta bushobozi afite cyangwa ikibanza afite agasaba inkunga yiyongera ku nguzanyo yasabye. Inkunga y’ikibanza ntishobora kurenza ibihumbi mirongo itatu (30.000 Frw).
Aya mafaranga azajya asubizwa mu gihe nibura kitarenze amezi atandatu (6) uhereye igihe umuntu yatangiye gukora kugirango age agurizwa abandi batishoboye.
Ati “ ntabwo ibikorwa byacu bigarukira guha iyi miryango amafaranga gusa ahubwo tunabagira inama tukanabaherekeza tubereka uburyo bwo kwita ku bana babo no no gushyira mu bikowa imishinga yabo yatewemo inkunga”.
Ababyeyi batoranyijwe kuzaterwa inkunga bavuga ko bishimiye iki gikorwa cyo kubafasha kugirango imiryango yabo ibashe kuva mu bukene.
Karemera Hamissi ni umwe mu babyeyi batoranyijwe batishoboye bazahabwa amafaranga yo gukora umushinga uciriritse, afite umwana w’imyaka 16 wanyuze mu buzima bwo mu muhanda aza kubukurwamo n’ikigo cy’Abadacogora n’Intwari bamujyana kumugororera mu kigo cya Rweru giherereye mu karere ka Bugesera ndetse baza no gufasha umwana we gusubira mu buzima busanzwe bamumugezaho mu rugo.
Avuga ko umwana we yagiye mu muhanda kubera ikibazo cy’ubukene bwari mu muryango wabo kuko atashoboraga kubasha kurera abana babiri ari wenyine.
“Byari bingoye kurera abana 2 jyenyine kubera ko nyina ubabyara tutakibana ariko nizeye ko inkunga izamfasha kubarera neza” Karemera.
Avuga ko azinjira mu mwuga yarasanzwe akora wo gusudira ndetse no gutunganya ibisenge by’amazu kuko azaba abonye uburyo bwo kubikora nk’umwuga umutunze.
Kimwe n’abandi babyeyi batoranyijwe guhabwa aya mafaranga bose bahuriza ku ntego imwe yo kwivana mu bukene no gusubiza abana babo mu mashuri.


text:
Uranyumve na njye, kandi na njye unyumve, ndabikeneye
Uranyumve na we, amaze ukunde unyumve, ndabigusabye
Ndakurahiye na njye uko umbona ngira ubwoba
Kandi nkagira agahinda, agahinda kenshi cyane
Ndakurahiye na njye karanshenguye
Wihorere untege yombi, undinde guhogomba
Ndaje nkubwire, nkubwire uko niyumva mu mutima wanjye uuuuhhhh
Nkubwire imyaka mbimaranye, mbipfunditse ahantu
Aho hantu ngiye gutobora none
Mpatobore imivo y'agahinda
Ihashoke izo nkangu zicike
Mpabyaze ingufu z'umurava
Mpagarure ishema n'ubuyanja
Nkundira unyumve
Nkubwire umufunzo uhaganje
Byombi n'agashinyaguro waya
Biharambye nako bihasaziye
Bahora bahatoneka abo bandi
Hakaninda agahinda ako kabo
Jye ngaheka umutwaro uwo wabo
Erega na njye ga ndibuka Kwibuka nyine
Ngize nti na njye ubu ndibuka Kwibuka nyine
Na njye mba nibuka
Aho rero barawunganya umuruho
Abapfakazi bose kandi bose rero
Yaraguye iyongiyo nangwa ahangaha disi
Yarahambwe mu cyubahiro nangwa yanamye
Yarafunzwe uwamwishe cyangwa yarabuze waya
Yaraguye mu bitaro nangwa mu ruzi disi
Barawunganya umuruho abapfakazi bose shenge
Uwapfushije umwana akakibura ikibondo yawa
Yarapfushije umugaye cyangwa se ari ingabo
Baba ari ibibondo cyangwa se ingaragu shenge
Yarapfushije uwiga cyangwa se uwigisha
Kandi uko umureba, arababaye uwo mwana waya
Kandi uko uyinyuraho irahogoye iyo mfubyi disi
Kandi uko uyireba irababaye iyo nshuke waya
Nyamara uko umureba uriya mwali arahogombye cyane
Ngize nti nyamara uko umureba yashiriye imbere utaruzi
Burya umuntu ni nk'undi ntibakakubeshye shenge
Umuntu ni nk'undi ni ko nkubwiye waya
Na njye ga ndibuka
Ni yo mpamvu nkubwira urabyumve
Ko umuntu ari nk'undi jye nawe
Nkongera nkakubwira urabyumve
Nkabisubiramo ngira nti byumve
Kwibuka nyine
Nk'imfubyi yose mureba
Nk'umupfakazi wese muhuye
Nk'uwapfushije wese wabonye
Nk'uwaburanijwe wese aho hose
Nti umuntu ni nk'undi
Na njye ga ndibuka
Kandi ndakubwiye nti byumve
Si irenga ngucira urabyumve
Ni inama nkugira izisumba
yeeeeee urazumve
Agahinda ni kabi ibyo urabizi
Sinshaka kukiharira na njye
Kuko umuntu ari nk'undi urabimenye
Ubwo ni uko nkubwiye urabyumve
Umuntu ni nk'undi urabimenye
Yeeeee urabyumvz
Paroles2Chansons dispose d’un accord de licence de paroles de chansons avec la Société des Editeurs et Auteurs de Musique (SEAM)


text:
Iyo umuhungu n’umukobwa babanye ikintu baba bafitiye amatsiko kuruta ibindi ni ukubyara. Bamwe babana baramaze kuganira ku mubare w’abana bifuza ndetse abihuta cyane baba baramaze no kubita amazina. Imyumvire baba bafite ni uko umuhungu n’umukobwa iyo baryamanye bahita basama.
Ubushakashatsi bw’inzobere mu by’imyororokere buvuga ko ku ngo 10 zishingwa, abashakanye bakiri bato, biteguye kubyara, abagira amahirwe yo guhita basama burya ngo ntibarenga 3%. Abandi bifata igihe kirekire bigasaba gutegereza, maze bamwe nyuma bigakunda abandi bikanga.
Ku bemera Imana, ibi birushaho gushimangira ko umwana ari impano y’Imana koko. Nta mafaranga watanga ngo ubone umwana, nta cyubahiro wagira ngo bitume ubyara, umuryango uvukamo nta cyo wagufasha Imana itaguhaye uwo Mugisha.
Dore abana ni umwandu uturuka ku Uwiteka, Imbuto z’inda ni zo ngororano atanga. (Zaburi 127:3)
Iyo abageni bari gusezerana imbere y’Imana baravuga ngo: “…tuzakomeza kubana mu rukundo, tubyaye cyangwa tutabyaye!” Ibi ntibipfa kumvikana uriya munsi w’ubukwe ariko iyo mutegereje umwana umwaka umwe, imyaka ikicuma ikaba icumi, mutangira kubitekerezaho, icyo gihe ni bwo mumenya ko mwarahiriye ibintu bikomeye. Iki gihita cyerekana ko umwana atari ikintu wakwiha.
Ibikomere bitangira ryari?
Gukomereka ubundi ni igihe uhuye n’ikintu gikomeye amarangamutima yawe akananirwa kucyakira. Icyo gihe byitwa ko wakomeretse. Mu by’ukuri kutabona urubyaro si bose bapfa kubyakira ngo bavuge ko nta cyo bitwaye, keretse intwari mu kwihangana.
Kwitana ba mwana (gukomeretsanya hagati yanyu)
Muri iki kibazo umugabo n’umugore batangira gukekana, umwe atekereza ko mugenzi we ari we nyirabayazana. Mu mico myinshi y’Abanyafurika bwo bikunda kwitirirwa umugore ko ari we utabyara. Gusa kuko ubu ubuvuzi bwateye imbere, abaganga babasha kukubwira uko ikibazo kimeze. Gusa n’ubwo bimeze bitya, umubare w’abagabo bemera kwisuzumisha uracyari hasi.
Gucana inyuma
Bamwe mu bubatse iyo batinze kubona urubyaro bishora mu ngeso z’ubusambanyi kugira ngo bagerageze n’ahandi. Ibi uretse gusiga igisebo n’umutima ugucira urubanza, nta wundi musaruro bikunze gutanga.
Kujya mu bapfumu
Abagore bamwe na bamwe badasenga bajya mu bapfumu, abasenga bakishora mu bahanuzi. Buri wese aba yifuza kumenya impamvu yatumye batinda kubyara ndetse n’intsinzi ya byo. Abenshi bababwira ko barozwe, kugira ngo babacucure utwabo, bababeshya ngo barabavura. Ibi kandi biteranya imiryango ku buryo haba inzangano zitari ngombwa.
Kwiheba
Muri iki kibazo cyo gutinda kubyara habamo ubwihebe bukabije, kwiyanga kugeza ubwo umuntu yumva Imana yaramutaye, agatakaza ibyiringiro. Abagore bacika intege vuba ariko na none iyo bafashijwe, bakira vuba kuko byibuze kuvuga bo biraborohera bakarira bakaruhuka imitima.
Ku bagabo ho si ko bimeze ahubwo yumva mu isi nta wundi mugabo ufite ibibazo nk’ibye cyane cyane iyo yamenye ko ari we ufite ikibazo cyo kutabyara. Abagabo badasenga biyahuza inzoga, abandi bakiyanga ku kigero ahunga abantu akaba mu bwigunge. N’iyo haba umuti wamuvura akanga kuwufata kubera ubwihebe.
“Umutima unezerewe ukesha mu maso, ariko umutima ubabaye utera ubwihebe” (Imigani 15:13).
Kunanirwa gukora,
Hari bamwe bageza ubwo bananirwa gukora kuko aba avuga ngo ese ubundi ndaruhira nde? Ahubwo ugasanga aracungana n’ubuzima bw’umunsi umwe. Abandi bahorana umushiha, uburakari budafite impamvu n’ibindi.
Urukundo rurayoyoka
Burya urukundo rumeze nk’indabyo. Bisaba guhora wuhira. Rero iyo umuryango urimo ibibazo, urukundo rurahazaharira kugeza ubwo bamwe bananirwa gukora imibonano mpuzabitsina kuko bumva ibyo bakoze ari nta musaruro bitanga.
Indwara zidasobanutse
Murabizi ko umubabaro utavuwe uhinduka indwara, abantu benshi bagendana agahinda gakabije (depression), abandi kuko baba batabasha kurya, umubiri ugacika intege. Bamwe barwara umutwe udakira n’igifu, abandi ntibasinzira. Bamwe barware indwara zijyanye n’umubyibuho, abandi imitsi yo mu mutwe iraturika kubera umubabaro w’indengakamere, abandi bariyahura.
“Umutima unezerewe ni umuti mwiza, ariko umutima ubabaye umutera konda” (Imigani 17:22)
Ibikomere by’iwabo w’umugabo n’umugore
Iyo abubatse bagerageje kubana neza muri iki kibazo hari ubwo iwabo w’umwe muri bo bataborohera. Kera iyo mwatindaga kubyara, umugore yarabiziraga bakavuga ko yaje guca umuryango. Muri iki gihe iyo myumvire ntirahinduka bishimishije, gusa ntibibuza kugira ipfunwe mu miryango yanyu.
Ibikomere biva muri sosiyete
Mu bihugu byinshi by’Afurika ntibabasha kwakira umuryango utarabona abana. Uzumva bamwe bavuga ngo uriya mugabo afite akazi keza, ni umukire, yarize cyane ariko ntabyara. Hari bamwe no muri karitsiye ujya kuyoboza ahantu ukumva barakubwiye ngo “hahandi batabyara!” Ibi kandi ntibibura kugera ku bo bivugwaho, ugasanga birushijeho gushengura imitima yabo.
Birababaza iyo uhuye n’umuntu akakuramutsa agahita akubaza ngo mumaze kugira abana bangahe? Iki kibazo gihita kikwibutsa ko utarabyara! Abenshi ntibabyihanganira ahubwo birabakomeretsa.
Aha ntitwabura kuvuga ko hari iminsi mikuru imwe n’imwe nko guhemba ababyaye n’indi iyi miryango batinya kujyamo kuko bavuga ngo nitujya guhemba ababyaye bakabona nteruye umwana w’abandi, nyuma akagira icyo aba, baravuga ngo ni njye umwishe!
Ariko ubundi, ni iki gitera abantu kutabyara?
Hari impamvu nyinshi zishobora gutuma umuntu atabyara:
Imiremerwe:
Uko umuntu aremye hari igihe avukana ingingo zimwe zifite ikibazo bikaba byamubuza amahirwe amwe n’amwe harimo no kubyara. Ibi rimwe na rimwe no kwa muganga nta cyo babikoraho gusa ni byiza kwivuza kugira ngo umenye uko uhagaze.
Uburwayi
Hari ubwo muba muri bazima ariko umwe cyangwa mwembi mukagira uburwayi butuma mutabasha gusama. Icyo gihe iyo mwivuje neza, cyane cyane muri iki gihe ubuvuzi bugenda butera imbere, barabafasha mukabyara. Mu Rwanda bisigaye byoroshye kubera politike nziza y’ubuvuzi kuri bose. Abenshi nta n’ubwo bakijya kwivuza hanze kubera inzobere zigenda ziza mu Rwanda. Ibi ni ibyo gushimira Imana n’abayobozi beza b’igihugu.
Igihe kitaragera
Nk’uko twagiye tubigarukaho, umwana atangwa n’Imana yonyine. Hari ubwo mwivuza muganga akababwira ngo muri bazima mwembi, nimugende mutegereze muzabyara. Hari ubuhamya bw’imiryango yagiye ibona abana mu myaka irenze icumi bakabyara, impundu zikavuga mu miryango.
Muri iki gihe cyo gutegereza ni byiza ko mukomeza kuba umwe, mugakundana, buri wese akarinda mugenzi we cyane cyane ibitero biva hanze y’urugo rwanyu mugakomeza gutegereza igihe gikwiriye mukazabona umwana mutariyanduje. Iyo musenga, imbaraga z’Imana zibibafashamo rwose.
Abadayimoni
Muri Afurika cyane cyane munsi y’ubutayu bwa Sahara, hari abarozi kandi na Bibiliya yemera ko abarozi babaho. N’ubwo bigoye kubona gihamya ariko abarozi babaho kuko isi y’umwijima irakora ku manywa na nijoro. Satani azanwa no kwiba, kwica no kurimbura (Yohana 10:10), ariko isezerano ry’Imana riravuga ngo: “Nuko rero mugandukire Imana ariko murwanye Satani, na we azabahunga”. (Yakobo 4:7)
Kuri iki kibazo, abakeka ko barozwe ni byiza ko basenga kuko Imana idusezeranya ko nitugira kwizera hari ibimenyetso bizagendana natwe. Muri byo harimo ibi:
…bazirukana abadayimoni mu izina ryanjye, bazavuga indimi nshya, bazafata inzoka, kandi nibanywa ikintu cyica nta cyo kizabatwara na hato, bazarambika ibiganza ku barwayi bakire.” (Mariko 16: 17-18)
Mu nkuru yacu y’ubutaha, tuzabagezaho ubuhamya bwa bamwe mu banyuze muri iki kibazo n’uko babyitwayemo. Ubaye nawe hari ubwo ufite wabudusangiza.
[email protected]


text:
Abagore beretswe ko kwizigamira byabavana mu bukene
Yanditswe na MUKAGAHIZI ROSE
Perezida w’Inama y’Igihugu y’Abagore (CNF) asanga nubwo hari ikibazo cy’ubukene kikibangamiye abagore, kwizigamira byababera igisubizo cyo kubwigobotora.
Dr. Bayisenge Jeannette avuga ko Leta yashyizeho bumwe mu buryo bwihuse bwo kubigeraho burimo no kubakangurira kwitabira kwizigamira, binyuze mu mirenge SACCO.
Iyi gahunda ikaba yaraje yunganira izindi, nk’iyo kwitabira kubitsa mu mabanki atandukanye, ibigo by’imari iciriritse n’ibindi.
- Abakene n’abageze mu zabukuru bizigamiye Leta izajya ibongerera
- Gashugi: Nta mukozi wa Leta utakwizigamira ayo yaba ahembwa yose
Munezero Daphrose, umucuruzi w’imbuto, akaba n’umuyobozi w’itsinda rigizwe n’abagore bakoraga ubuzunguzayi, avuga ko kwizigamira byatumya babasha kwiteza imbere, bituma bihangira imirimo iciriritse.
Yabwiye Imvaho Nshya ati “Nkatwe dukora imirimo iciriritse iyo ubonye igihumbi cyangwa kuzamura ukayajyana muri banki runaka buhoro buhoro mu gihe gito aba amaze kuba menshi ku buryo wakwaka inguzanyo ukongeraho ayo wari ufite ukaba wakora umushinga ugaragara.»
Yakomeje avuga ko hari benshi mu bagore usanga batita kuri iyi gahunda, utwo babonye bakadusesagura mu tubari n’ibindi bidafite umumaro.
Uwimbabazi na we yagize ati “Mbona umugore witabiriye gahunda yo kwizigamira n’iyo yaba make ariko ageraho akagwira, nkange ngerageza kuzigama n’iyo yaba ibihumbi bibiri kandi agenda yiyongera ku buryo nabashije kubaka amazu ajyanye n’ikerekezo.»
Dr. Bayisenge Jeannette, Perezida w’Inama y’igihugu y’abagore ahamagarira abagore gushyira ingufu mu birebana no kwizigamira kuko ari byo bizatuma baca ukubiri n’ubukene.


text:
Jeannine ni izina rihabwa umwana w’umukobwa, rifite inkomoko mu Giheburayo ku izina Jehanne rikaba risobanura ngo ‘Imana igira ibambe cyangwa impuhwe’ hari n’aho risobanura ‘impano ivuye ku Mana’.
Ni izina ryandikwa mu buryo butandukanye ku buryo bitewe n’igihugu udashobora kurondora uko ryandikwa ngo ubirangize hari aho bandika Janine, Jeannine,Janene, ,Jannine n’ubundi buryo butandukanye.
Bimwe mu biranga ba Jeannine
Ni umunyakuri, umuhanga, uzi guhimba udushya kandi ugira umwete mu byo kora byose. Ajya avamo umuyobozi mwiza ku bw’impamvu runaka aba afite, mu buyobozi bwe yitwara neza akavugisha ukuri kandi ntabogame.
Akunda gukora akazi yumva ko kamuhesha ishema muri sosiyete ku buryo yishimira kubwira abandi ibyo akora.
Aho akorera naho atuye Jeannine aba ashaka ko haba ari ahantu hatuje kandi hiyubashye ndetse akumva no mu rugo rwe ariko hakwiriye kumera.
Ni umuntu ushyira buri kintu cyose ku murongo ndetse akanoza n’ibyo akora akabigiramo isuku ku buryo buri kintu kiba kiri aho cyagenewe.
Nubwo adakora agamije kwigaragaza, ibikorwa bye birivugira ugasanga arazwi.
Iyo ari umwana Jeannine aba agoye atavuga, yitinya, arakazwa n’ubusa kandi yiriza. Aba akeneye ko abamurera bamuha umwanya uhagije bakamutetesha bakamuganiriza ndetse bakamutinyura kugira ngo abashe gukura yisanzura ku bantu.
Mu rukundo Jeannine arirekura, icyo ashoboye cyose akagikora kandi ntabwo uwo bakundana ashobora kwicuza kuko abikora uko ashoboye.
Akunda kuyobora, gukora ubucuruzi, kwigisha no gukora akandi kazi yumva ko kamuhesheje ishema.


text:
Abakatiwe burundu bazajya bahabwa iminsi 14 y’ikiruhuko bayimarane n’imiryango yabo
Abagororwa bakatiwe igihano cyo gufungwa burundu muri Zambiya vuba aha baratangira kwishimira ikiruhuko cy’ibyumweru bibiri cyo gusura imiryango yabo ariko iyi minsi ikajya ihabwa “abitwaye neza”.
Itegeko rishya ryashyizweho umukono na Perezida Edgar Lungu rizaha impushya z’ikiruhuko imfungwa zatoranijwe bikemeza ko nta kibazo zateza umuryango rusange.
Abagaragaza ko bicujije kandi bakitandukanya n’ubugizi bwa nabi bazarekurwa nk’uko komiseri mukuru wa Zambiya, Chisela Chileshe abitangaza.
Yavuze ariko ko abagororwa bazahabwa amahirwe nk’aya mu gihe ikigo cy’imfungwa n’abagororwa cya Zambiya kibasabye mu nyandiko
Perezida Lungu ati: “Niba bakoze icyaha, uruhushya rwabo ruhita rukurwaho ako kanya.”
Yongeyeho ati: “Komiseri Mukuru afite uburenganzira bwo guha imfungwa igihe cyo kujya gusura umuryango no gukemura ibibazo by’umuntu ku giti cye, iki gihe cyagenwe gitangwa n’ibiro bya Komiseri Mukuru w’amagereza bitewe n’ibihe.”
Bamwe mu Banyazambiya kuri Twitter banenze itegeko rishya baryita “umunsi mukuru” ku bagizi ba nabi.


text:
Mugesera na Minisitiri w’uburezi bafite ibyo bahuriyeho
Kuba Antoine Mugesera na Minisitiri w’uburezi Dr Uwamariya Valentine barize igihe hariho politiki y’iringaniza, munyangire, ruswa, amoko n’akarengane mu Rwanda, bituma bemeza ko ubu gahunda ya Ndi umunyarwanda yahinduye byinshi mu burezi, ndetse ko ari amahirwe ku banyarwanda.
Mu kiganiro batumiwemo kuri Radio y’u Rwanda kuri iki cyumweru Mugesera yagarutse ku mateka yaranze uburezi mu Rwanda, aho gahunda y’iringaniza yari yanditse mu bitabo, aho watsindaga ibizamini ariko ugahabwaga ishuri hashingiwe ku myanya igenewe Ubwoko bwawe, akarere ukonokamo ndetse n’igitsina.
Ati “habagaho imyanya 5% yabaga igenewe Minisitiri ngo ashyiremo abantu ashaka, ari naho haziragamo ruswa, iyo wanyuraga ku bantu baziranye na Minisitiri, yashoboraga kuguhera umwana ishuri”.
FPR yafunguye uburezi kuri bose
Dr Uwamariya nawe wabaye muri ayo mateka, avuga ko byashyizweho iherezo igihe FPR yafataga ubutegetsi.
Ati ” 1995 amashuri yahise afungurirwa bose, uburezi bugera kuri bose, kuko nange nibwo ninjiye muri kaminuza y’u Rwanda, twigana n’abakuze, abantu bose benerewe kwiga.
Ibi abihurizaho na Eric Kayiranga, wari muto icyo gihe, uvuga ko nubwo bize igihugu cyarasweyutse, abarokotse jenoside bagifite ibikomere bibisi, bigiraga mu mashuri adasakaye cyangwa yasenywe n’intambara, ariko abantu bose bahabwaga amahirwe yo kwiga.
Amashuri make yatizaga umurindi iringaniza
Kimwe Mugesera yagarutseho, harimo kuba amashuri yari make cyane icyo gihe, byatumaga gahunda y’iringaniza irenganya benshi, aho yanavuze ko cyane cyane abana b’abakobwa bapyinagazwa.
Atanga urugero rw’igihe Perezida Habyarimana yagirana ikibazo na Lizinde, byatumye abana bose bavukaga mu gace Lizinde yaturukagamo k’ubugoyi, abana baho bimwa amashuri mu rwego rwo kibahima.
Igisubizo kirambye
Dr Uwamariya, yagarutse kuri politiki iriho ubu mu Rwanda, yo guteza imbere ubumenyi ngiro, uburezi kuri bose ndetse bukaba itegeko ku bana bato, gushishikariza abana b’abakobwa kwiga, kwigisha amateka na gahunda ya Ndi Umunyarwanda mu mashuri, ndetse no kongera ibyumba by’amashuri kugira ngo ibyo byose bigerweho, nibyo byafashije kugira ngo uburezi budaheza bushinge imizi.
MLU


text:
Gushimira no kwisegura ku basomyi:Shikama
irashimira abasomyi bayo bakomeje gutanga ibitekerezo byabo muri komonteri: burya
iyo utanza igitekerezo uba wiyubaka mu mitekerereze ugapima uko utekereza, uko
wumva ibintu ugereranyije n'uko abandi babikora!!Ariko impamvu isumba
izindi ituma ugomba gutanga igitekerezo, ni uko uba utanga umuganda wo kubaka u
Rwanda! Shikama yongeye gushimira by'umwihariko abatanga inyandiko zabo ngo
zicishwe ku rubuga rwayo. Ndarangiza nisegura ku basomyi ko ku nyandiko ebyiri
ziheruka, komanteri zitaziye igihe. Ibi byatewe nuko nari mfite impamvu ikomeye
ituma ntaboneka muri iriya minsi 2 kugirango nsuzume ziriya komateri mbere
y'uko zihita mu rwego rwo kurwanya urukungu. Inyandiko iheruka ni iya
Mbangurunuka Paul musanga aha na komanterizayo Shikama yazishyizeho none naho
indi ni iyabanzirizaga iya Mbangurunuka ni ibaruwa ya Segahinda yandikiye
Pawulo Kagame , abashaka komanteri zayitanzweho nabo bakongera kuzisoma hano.
Murakoze.Dg NKUSI Yozefu
Nyuma y’uko uwitwa
Dogiteri Rudasingwa Tewogeni atangarije ko yitandukanyije n’ishyaka RNC
agashinga iyi yitwa NRNC (New RNC), yakurikijeho gutangaza ko habayeho
ihonyabwoko ry’abahutu mu Rwanda ndetse no hanze yarwo. Yatangaje amazina
yababa bararikoze anariko arega FPR ya Kagame kandi nawe yigeze kubera
umuyobozi.
Nyuma yo gutangaza
ririya honyabwoko, abantu benshi batanze ibitekerezo byabo ntaribusibiremo aha.
Ni uburenganzira kubona uko umuntu abona ibintu adahuje n’undi ariko nanone
bose bahurira ku “Kubona ibintu”. Bivuze ko nibura bagombye kugira ikintu
bahuriraho cyaba cy’ukuri(positif) cyangwa se atari ukuri (négatif) atari 100%.
Icyatangaje rero ni uko njye nabonye abenshi barikomye Dogiteri Rudasingwa
Tewogeni, ari abavuze ko ari abahanga mu kwandika, mu bushakashatsi n’ibindi.
Sinzinduwe no kujora
abatabona ibintu kimwe nanjye ahubwo ndagira ngo ngire icyo mvuga ku byo
Dogiteri yatangarije Abanyarwanda.
Ibintu Dr Rudasingwa
yatangarije abanyarwanda njye nasanze bifite ireme rikomeye kandi rifitiye
umuryango nyarwanda akamaro, byaba mu kuzisana cyangwa kwiyunga, mu mibanire ya
buri munsi, kandi bigaha abanyamategeko uburyo bafatanya n’abacitse icumu
ry’ihonyahutu kugira ngo FPR n’abo Dogiteri yavuze bashikirizwa inkiko.
Nk’uko nabivuze bamwe
siko babyakiye ahubwo bagiye babiha inyito zitandukanye, babaza Dogiteri
ibibazo, abandi bafite ikibazo ku gihe abivugiye. Nibyo si Dogiteri ubivuze bwa
mbere cyangwa bwa nyuma kuko burya nta gihe ntarengwa cyo kuvuga ikintu nko
kukivuga mu gihe cyaco gikwiye. Baba abantu batandukanye barabivuze, abagenza
cyaha bahawe kubikoraho ba LONI (ONU) basohoye mapping report
Mapping_Report__fr_.docx, abacamanza nka Jean
Louis Brugière na Andreu Melles.. basohoye amazi n’impapuro zo guharika
ababigizemo uruhare. Ngasanga rero aha twakwibaza ahubwo impavu abavugwa
badakurikiranwa aho kugira ngo dutere Rudasingwa amabuye. Byaba
amareshyamugeni, byaba ibyo ntazi bindi njye ibyo simbireba.
Rudasingwa nk’umuntu
wabaye muri FPR akayibera umunyamabanga mukuru, kuva atangaje ibi numvaga aho
kugira ngo twirerwe tujora ibyo yanditse ahubwo twagashatse abanyamategeko
bagashikiriza ikirego urukiko kuko noneho ibimenyetso bihari. Niba Rudasingwa
atunga agatoki FPR yabereye umuyobozi ndumva aduha umuraho kuko nawe
yayihozemo. Bityo ngasanga twarenga amarangamutima yacu ahubwo hakaba hajaho na
Comité yo gushaka abo banyamategeko nk’uko Dogiteri Nkusi nabonye yaratangiye
umushinga wo kugira urubuga abantu bazaja batangiraho ababo FPR yishe.
Bitabaye ibyo
tukirirwa tuvuga ko ashaka abayoboke cyangwa ko yifitiyemo inyungu, ntaho byaba
bitaye no gukorera uwaduhekuye. Ese gukorera umwanzi bivuga ku murasira gusa
cyangwa kumufasha mu buryo runaka? Rekada! Ahubwo gukora icyaha amahirwe
cyangwa agahenge cyose umwanzi ubizi cyangwa utabizi, ubishatse cyangwa
utabishatse, umwanzi abyungukiramo kuko akoramo ibye neza. Ese kuki kugeza
n’ubu nta muhutu ndumva urakoresha ikiganiro mbwirwaruhame avuga ihonyahutu
ryabaye? Nibyo abahutu babanje kugirwa ibicibwa, aho wajaga muri HCR usaba
ubuhungiro bakakubazi ngo mbe wishe abatutsi bangahe? None uwo hari waratumye
tuba ibicibwa bigezenyuma ati abantu bararenganye n’ubwo nabigizemo uruhare,
reka ndebe ko bagarukana agateka kabo. None tubimuterereye amabuye! Simburanira
Dogiteri Rudasingwa ariko ndavuga ukuri yakoresheje mu mvugo abahutu bahunze
ubutegetsei bwa Kagame badatinyuka kuvuga. Ni abahutu bangahe bavugaga ko aho
bene wabo bahungiye bazabasangayo bakabica? Kuki batigeze bakoresha ibyo
biganiro bati dore uko twateguye kwica bene wacu? None Rudasingwa ahiritse
ikibuye aho kugira ngo dukurikire ikivumbutse ari cyo twaridushaka,
turahindukiye ngo kuki utumye tukibona?
Muri make rero nkaba
nisabira ababishobora gushaka abanyamategeko badufasha kugeze imberere y’inkiko
abo bose bavuzwe ndetse nabataravugwa kandi bizwi ko bakoze amahano.
Umutwe w’iyi nyandiko
rero ntekereza ko buri wese yatanga igisubizo.
Gushimira no kwisegura ku basomyi:Shikama irashimira abasomyi bayo bakomeje gutanga ibitekerezo byabo muri komonteri: burya iyo utanza igitekerezo uba wiyubaka mu mitekerereze ugapima uko utekereza, uko wumva ibintu ugereranyije n'uko abandi babikora!!Ariko impamvu isumba izindi ituma ugomba gutanga igitekerezo, ni uko uba utanga umuganda wo kubaka u Rwanda! Shikama yongeye gushimira by'umwihariko abatanga inyandiko zabo ngo zicishwe ku rubuga rwayo. Ndarangiza nisegura ku basomyi ko ku nyandiko ebyiri ziheruka, komanteri zitaziye igihe. Ibi byatewe nuko nari mfite impamvu ikomeye ituma ntaboneka muri iriya minsi 2 kugirango nsuzume ziriya komateri mbere y'uko zihita mu rwego rwo kurwanya urukungu. Inyandiko iheruka ni iya Mbangurunuka Paul musanga aha na komanterizayo Shikama yazishyizeho none naho indi ni iyabanzirizaga iya Mbangurunuka ni ibaruwa ya Segahinda yandikiye Pawulo Kagame , abashaka komanteri zayitanzweho nabo bakongera kuzisoma hano. Murakoze.
Dg NKUSI Yozefu
Mugarukira Macika Jean
www.shikamaye.blogspot.com


text:
Isomo rya 1: Izayi 43, 16-21
Avuze atya Uhoraho, we washatse inzira mu nyanja rwagati, agatanga akayira mu mazi magari, we wahagaritse amagare n’amafarasi, ingabo n’abantu b’intwari bose hamwe bikagwa ubutazegura umutwe, bigahwekera nk’agatara hanyuma bikazima. Mwikwibuka ibyabayeho mbere, ngo mukurwe umutima n’ibya kera, dore ngiye gukora ikintu gishya ndetse cyatangiye no kugaragara ; ntimukiruzi se ? Ni ukuri rwose ndahanga inzira rwagati mu butayu, inzuzi zitembe ahantu h’amayaga. Inyamaswa z’inkazi zizampe ikuzo kimwe n’imbwebwe na za mbuni, kuko navubuye amazi rwagati mu butayu n’inzuzi zigatemba ahantu h’amayaga, kugira ngo nuhire umuryango wanjye nihitiyemo, umuryango nihangiye kandi uzahore uvuga ibisingizo byanjye.
Zaburi ya 125(126), 1-2b, 2c-3, 4-5, 6
R/ Uhoraho yadukoreye ibintu by’agatangaza, none twasazwe n’ibyishimo !
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi !
Ubwo umunwa wacu wuzura ibitwenge,
n’ururimi rwacu rutera indirimbo z’ibyishimo.
Nuko mu mahanga bakavuga bati
“Uhoraho yabakoreye ibintu by’agatangaza !”
Koko Uhoraho yadukoreye ibintu by’agatangaza,
ni yo mpamvu twasazwe n’ibyishimo !
Uhoraho, cyura amahoro abacu bajyanywe bunyago,
ubazane nk’isumo y’amazi atembera mu butayu.
Ni koko umuhinzi ubibana amarira,
asarurana ibyishimo.
Uko agiye agenda arira,
yitwaje ikibibiro cy’imbuto ;
yagaruka akaza yishimye,
yikoreye imiba y’umusaruro.
Isomo rya 2: Abanyafilipi 3, 8-14
Bavandimwe, ibyampeshaga agaciro byose nsanga ari igihombo, ubigereranyije n’icyiza gisumba byose ari cyo kumenya Umwami wanjye Yezu Kristu. Kubera We nemeye guhara byose no kubyita umwanda kugira ngo nunguke Kristu, maze nzamusange ntishingikirije ubutungane bwanjye bukomoka ku Mategeko, ahubwo mfite ubutungane bukomoka ku kwemera Kristu, buva ku Mana bukaba bushingiye ku kwemera. Igisigaye ni ukumumenya We wazukanye ububasha, no kwifatanya na We mu bubabare bwe, ndetse no kwishushanya na We mu rupfu rwe, kugira ngo nibishoboka nanjye nzagere ku izuka mu bapfuye. Si ukuvuga ko ubu ibyo nabigezeho, cyangwa ko naba narabaye intungane, ahubwo ndatwaza ngo nsingire Yezu Kristu, mbese nk’uko We ubwe yansingiriye. Koko bavandimwe, sinemeza ko nabigezeho ; icyo mparanira ni kimwe gusa : ibyashize ndabyihorera nkihatira ibizaza. Ntwaza rero ngana intego, ya ngororano Imana iduhamagarira mu ijuru muri Kristu Yezu.
Ivanjili ya Mutagatifu Yohani 8, 1-11
Muri icyo gihe, Yezu yigira ku musozi w’Imizeti. Bugicya agaruka mu Ngoro, rubanda rwose baza bamugana maze aricara arabigisha. Ni bwo abigishamategeko n’Abafarizayi bamuzaniye umugore wari warafashwe asambana, bamuhagarika hagati. Babwira Yezu bati “Mwigisha, uyu mugore bamufashe asambana. Mu Mategeko, Musa yadutegetse kwicisha amabuye abagore nk’aba. Wowe se ubivugaho iki ?” Ibyo babivugiraga kumwinja, bagira ngo babone ibyo bamurega. Ariko Yezu ariyunamira atangira kwandikisha urutoki ku butaka. Bakomeje kumubaza arunamuka arababwira ati “Muri mwe udafite icyaha, ngaho namubanze ibuye.” Yongera kunama akomeza kwandika ku butaka. Bumvise avuze atyo batangira kugenda umwe umwe, bahereye ku basaza. Nuko Yezu asigara aho wenyine na wa mugore agihagaze aho hagati. Yezu yunamutse aramubaza ati “Mugore, ba bandi bari he ? Nta n’umwe waguciriye urubanza?” Umugore arasubiza ati “Nta n’umwe Mwigisha.” Yezu aramubwira ati “Nanjye rero singuciriye urubanza ; genda ariko uherukire aho gucumura ukundi.”


text:
Guhanga udushya biba byiza kandi bigatanga umusaruro iyo bikozwe n’abarenze umwe, kuko barashyigikirana kandi buri wese akungukira ku bumenyi bwa mugenzi we. Twasuye ba Ni Nyampinga bo mu Karere ka Nyamagabe, ni itsinda ry’inshuti enye zikunda gufatanya muri byinshi. Bose bari hagati y’imyaka 15 na 19. Tubasura twasanze bari gufasha mugenzi wabo gutaka inzu y’iwabo. Twasanze bagabanye imirimo, kugira ngo bakore vuba kandi neza. Aba ba Ni Nyampinga ngo bakora ibi kuko bakunda kuba mu mazu asa neza, bakora buri wese afite umurimo ashinzwe maze bagakorana akanyamuneza, baganira byinshi, ariko nyuma umusaruro ukaba umwe.
Bamwe muri aba ba Ni Nyampinga bigiye ubuhanga bwo gusiga amazu irangi ku bavandimwe n’ababyeyi babo. Bataka bakoresheje ingwa cyangwa ibumba, ivu ry’amashara, amase, amazi n’igikoma k’imyumbati.
Adelphine ati: “Nabyize mfite imyaka irindwi, ntangira guhoma mu cyumba nararagamo. Naho Claudine ati: “Dutegura umunsi tuzakoreraho, tukegeranya ibikoresho mbere ya wo.” Mahoro we ati: “Twasanze icyo dukoze gisa neza, kandi tukanakora vuba.” Mariya ati: “Twiga n’ibyo tutari tuzi. Nk’ubu sinari nzi gukata ibara nabyigiye kuri Adelphine.”


text:
Kigali: Huzuye inzu izakoreramo amagaraji yabaga mu gishanga
Yanditswe na MUGISHA BENIGNE
Koperative y’abakora umurimo w’ubukanishi mu Mujyi wa Kigali, bakaba bari bafite amagaraji mu gice k’igishanga, biyuzurije inzu bazakoreramo kuva mu ntangiriro z’ukwezi gutaha kwa kabiri, ikaba yuzuye itwaye miliyari 5 n’igice z’amafaranga y’u Rwanda.
Nk’uko bitangazwa na Perezida w’iyo Koperative “Ikerekezo” Sam Katwele, ngo igitekerezo cyo kubaka iyi nzu cyatangiye mu mwaka wa 2008, ubwo amagaraji yatangiraga kwirukanwa aho yakoreraga mu gishanga ndetse bikanababaza benshi kuko abakoreragamo bari bamaze kuhamenyera no kuhabona abakiliya babagana baje gukoresha imodoka zabo.
Ati “Impinduka ntizoroha ariko buriya ziba nziza, twakuwe mu gishanga aho twakoreraga tutabyumva tutanabishaka, ariko nyuma twaje gutekereza icyo gukora, twiyambaza Leta iradufasha, none dore amazu y’ubucuruzi bw’ibikoresho by’imodoka n’igaraje tumaze kuzuza, ni iterambere kuri twe no ku gihugu.”
Katwele avuga ko ibyo bagezeho babikesha imiyoborere myiza y’igihugu kuko nyuma yo kuva mu gishanga bicaranye n’Umujyi wa Kigali bawubwira ko bifuza kubona aho bubaka inyubako zirambye zizakoreramo amagaraji, maze ubuyobozi bubashakira ikibanza cyo kubaka giherereye munsi y’aho amagaraji yari yimuriwe.
Ati “Iki kibanza twubatsemo ni icyo tahawe n’Umujyi wa Kigali, tubasha kwimura abaturage bari bahatuye turanabishyura, nyuma yo guhabwa icyangombwa n’Umujyi wa Kigali dutangira kubaka.”
Inzu izakoreramo amagaraji yubatse ku buso bwa hegitari 3, ikaba ifite imiryango 350 ishobora gukoreramo ubucuruzi bunyuranye n’igice kizakoreramo amagaraji.
Umuyobozi wa Koperative Ikerekezo yemeza ko abazakorera muri iyi nzu ari abanyamuryango b’iyi Koperative n’abanyamigabane bayo ariko ko n’abandi bose bazashaka kuyikoreramo bazahabwa ibibanza byo gukoreramo bishyure.
Ati “Abanyamuryango ba Koperetive Ikerekezo bazakorera muri iyi nzu bazishyura nk’abanyamuryango ariko n’abandi bazaba bashaka kuyikoreramo bazishyura hakurikijwe ibiciro twashyizeho nk’abanyamuryango, ariko ntibiri kure y’ibiciro byashyizweho n’Umujyi wa Kigali kuri metero kare imwe.”
Akomoza ku biciro, Katwele yavuze ko metero kare imwe ikodeshwa amadorali ya Amerika 30 angana n’amafaranga y’u Rwanda 25 740, bityo ikiguzi cy’ubukode kikazaba giterwa n’ubuso umuntu yasabye.
Abajijwe niba inguzanyo bafashe bashobora kuzayishyura neza bidasenye koperative, Katwele yavuze ko nta kibazo cyo kwishyura inguzanyo gihari kuko bamaze imyaka 3 bayishyura, bakaba bazanakomeza kuyishyura kugeza irangiye.
Ati “Ibyo si ikibazo kuri koperative yacu, twatangiye kwishyura inguzanyo tugitangira kubaka, imyaka itatu irashize, ubu turangije inzu ikaba igiye gutangira kwinjiza ni bwo twazananirwa kwishyura? Oya tuzayishyura neza kandi ntibizasenya koperative yacu kuko twishyize hamwe tuzi icyo dushaka tuzakomeza tugiharanire.”
Katwele yasoje asaba abafite amagaraji mu gice kitemewe gukoreramo k’igishanga cyangwa se mu manegeka kuvayo bagafata ibibanza byo gukoreramo muri iyi nzu kuko ibyo Leta ibashishikariza ari ibyiza atari ibibi, cyane ko aho bakorera akenshi habateza igihombo mu gihe cy’umwuzure uturutse ku mvura nyinshi, aho gutera imbere bagasubira inyuma.
Rwomushana Augustin, ni umuyobozi mu Mujyi wa Kigali ushinzwe imyubakire n’iterambere, ashimira abanyamagaraji bishyize hamwe bakubaka inzu izakoreramo amagaraji, avuga ko ari iterambere kuri Koperative yabo rikaba n’iterambere ry’abakora umurimo w’ubukanishi.
Ati “Iyi koperative igeze ku gikorwa k’indashyikirwa nyuma yo kuvanwa aho bakoreraga kandi bari bakunze, bakahava baseta ibirenge, ariko bigaragara ko impinduka kuri bo zabaye nziza kuko bakomeje kwagura ibitekerezo bagakora igikorwa nk’iki.”
Bamwe mu bakozi b’amagaraji baganiriye n’Imvaho Nshya bishimira ko bagiye kubona aho bakorera harambye, bakava mu gishanga no mu manegeka bakoreragamo, bagakomeza kwiteza imbere.
Bizimana Damas ni umwe mu bakozi ba rimwe mu magaraji yakoreraga mu Gishanga, aravuga ko mbere bibazaga aho bazajya gukorera nyuma yo kuva aho bari bamenyereye, ariko akaba yemeza ko noneho abona neza ko aho abanyamagaraji bagana atari habi, ko ahubwo ari aheza bitewe n’inzu nziza bagiye gukoreramo kandi hafi y’aho abakiliya babo bari bamenyereye.
Iyi nzu izakoreramo amagaraji iherereye mu Murenge wa Gatsata, Akarere ka Gasabo ho mu Mujyi wa Kigali, hafi y’Ikiraro cy’umugezi wa Nyabugogo, ahagurirwa umuhanda ugana mu bice bya Gicumbi na Gatuna.


text:
Padiri Karumugabo Marc wakomokaga muri Paruwasi ya Nyamiyaga akorera ubutumwa bwe muri Paruwasi ya Byiza, iherereye i Gikonko mu karere ka Gisagara muri Diyoseze ya Butare yitabye Imana nyuma y’igihe gito ahawe isakaramentu ry’ubusaseredoti.
Padiri Karumugabo yajyaga yihangana agahaguruka nubwo imbaraga zabaga ari nke
Yitabye Imana mu rukerera rwo ku wa Kabiri tariki ya 19 Nzeri 2017 azize uburwayi yari amaranye igihe bw’impyiko.
Karumugabo yahawe ubudiyakoni kuwa tariki ya 16 Nyakanga 2016 kuri Cathédrale ya Butare. Nyuma yaje guhabwa ubupadiri kuwa Gatandatu tariki ya 22 Nyakanga 2017 i Kabgayi ubwo hizihizwaga imyaka 100 y’ubusaseridoti mu Rwanda. Yari mu kigero cy’imyaka 30.
Uyu mupadiri yize mu iseminari zitandukanye mu Rwanda, iya Rutongo, Kabgayi na Nyakibanda mbere yo guhabwa iri sakaramentu. Yasomye misa y’umuganura muri Paruwasi ya Nyamiyaga, Diyoseze Butare tariki ya 23 Nyakanga 2017. Kubera imbaraga nke z’umubiri yakundaga gufashwa kuba yakwicara kenshi mu gitambo cya misa, ariko akagira ubutwari bwo kuyumva. Igihe yahabwaga ubupadiri yari mu kagare.
We na bagenzi be b’abapadiri
Yahawe isakaramentu ry’ubusaseredoti imbaraga z’umubiri ari nke


text:
Ni iyihe sano hagati y’ibendra ry’igihugu n’irya UN ?
Tumenye imiterere n’imikoreshereze y’ibendera ry’igihugu cyacu
Yanditswe na HABIMANA AUGUSTIN
Ibendera ni kimwe mu birango bikomeye by’Igihugu, ni yo mpamvu imiterere n’imikorereshereze yaryo igenwa n’itegeko, ikaba igomba kubahirizwa na buri wese kandi uyirenzeho agahanwa.
Nk’uko biteganywa n’ingingo ya 9 y’Itegeko Nshinga rya Repubulika y’u Rwanda ryo mu 2003 ryavuguruwe mu 2015, Ibiranga Igihugu cy’u Rwanda ni ibendera, intego, ikirango cya Repubulika n’indirimbo y’Igihugu.
Imiterere n’imikoreshereze y’indirimbo y’Igihugu cyacu, tuyisanga mu itegeko n°34/2008 ryo kuwa 08/08/2008 rigena imiterere, ibisobanuro, imikoreshereze n’iyubahirizwa y’Ibendera ry’Igihugu ryasohotse mu Igazeti ya Leta ya Repubulika y’u Rwanda n°16 yo ku wa 20/04/2009 nk’uko ryahinduwe kandi ryujujwe n’Itegeko n°06/2013 ryo ku wa 27/02/2013 rihindura kandi ryuzuza itegeko n°34/2008 ryo ku wa 08/08/2008 rigena imiterere, ibisobanuro, imikoreshereze n’iyubahirizwa by’ibendera ry’igihugu, ryasohotse mu igazeti ya Leta ya Repubulika y’u Rwanda nº 10 yo ku wa 11 Werurwe 2013.
Nk’uko bisobanurwa muri ayo mategeko yombi Ibendera ry’Igihugu cyacu rigizwe n’amabara atatu (3) akurikira: icyatsi kibisi, umuhondo n’ubururu.
Uvuye hasi uzamuka: habanza ibara ry’icyatsi kibisi, rikurikirwa n’ibara ry’umuhondo, kandi ayo mabara yombi yihariye icya kabiri cy’ibendera ryose. Igice cya kabiri cyo hejuru kigizwe n’ibara ry’ubururu rishushanyijwemo izuba n’imirasire yaryo y’ibara ry’umuhondo wa zahabu riri ku ruhande rw’iburyo. Iryo zuba n’imirasire yaryo bitandukanyijwe n’uruziga rw’ibara ry’ubururu.
Amabara y’Ibendera ry’Igihugu afite ibisobanuro bikurikira:
Icyatsi kibisi: Gisobanura ikizere cy’uburumbuke hakoreshejwe neza imbaraga z’Abanyarwanda n’ibiri mu Rwanda.
Umuhondo: Usobanura ubukungu. Abanyarwanda bagomba guhagurukira umurimo kugira ngo bagere ku bukungu burambye.
Ubururu: Busobanura umunezero n’amahoro. Abanyarwanda bagomba guharanira amahoro azabageza ku bukungu burambye n’umunezero
Izuba n’imirasire by’umuhondo wa zahabu: Bisobanura urumuri rugenda rwiyongera rumurikira bose. Byerekana ubumwe, gukorera mu mucyo no kurwanya ubujiji.
Ibendera rya Repubulika y’u Rwanda rikorwa mu buryo butandukanye bukurikira: Ibendera ry’Igihugu rinini n’Ibendera ry’Igihugu ritoya. Ingero za buri bendera zigenwa n’Iteka rya Minisitiri ufite uburinzi bw’Ibendera ry’Igihugu mu nshingano ze.
Aya mategeko asobanura kandi ko Ibendera ry’Igihugu ni umutungo wa Leta. Umuntu wese, yaba Umunyarwanda cyangwa Umunyamahanga, imiryango itari iya Leta ifite ubuzima gatozi, amasosiyete n’amakoperative bifite ubuzima gatozi byemerewe gutunga no gukoresha Ibendera ry’Igihugu bubahiriza ibiteganywa n’amategeko. Abo kandi bashobora gukora, gutunga no gukoresha ibisa n’Ibendera ry’Igihugu mu buryo budatesha agaciro Ibendera ry’Igihugu.
Ibendera ry’Igihugu rinini rizamurwa imbere y’inzu z’ubutegetsi n’ahantu hagenwe gukorerwa imihango y’Igihugu n’inzego zibifitiye ububasha cyangwa ahandi hateganywa n’amategeko. Icyo rizamuyeho kigaragara mu ruhande ruteganye n’aho izuba rishushanyije.
Ibendera ry’Igihugu rinini rishyirwa kandi mu biro by’abayobozi mu nzego za Leta hubahirizwa amabwiriza ya Minisitiri ufite uburinzi bw’Ibendera ry’Igihugu mu nshingano ze.
Ibendera ry’Igihugu kandi ntabwo ryururutswa keretse iyo: ricitse; rishaje; ryanduye; ricuyutse cyangwa imihango ryakoreshejwemo irangiye.
Ku bijyanye no kurahira, umuntu wese urahira imbere y’Ibendera ry’Igihugu arahira arifatishije ikiganza cy’ibumoso azamuye ukuboko kw’iburyo akarambura ikiganza hejuru. Umuntu ufite ubumuga usabwa kurahira adashobora kubahiriza ibisabwa nk’uko bimaze kuvugwa, muri icyo gihe araryambikwa.
Ku bemerewe n’Iteka rya Perezida ko bagomba gukoresha Ibendera ry’Igihugu mu gihe cyo gushyingurwa, icyo gihe hakoreshwa Ibendera ry’Igihugu rinini mu gutwikira isanduku irimo umurambo. Icyo gihe Ibendera ry’Igihugu rigomba kugerekwa hejuru y’isanduku ridakora ku butaka kandi ntihagire ikintu kigerekwa hejuru yaryo. Mu gihe cyo kururutsa umurambo mu mva Ibendera ry’Igihugu rikurwaho.
Ayo mategeko nk’uko twayavuze haruguru ateganya ko Ibendera ry’Igihugu rigomba gufatwa neza, haba mu bubiko cyangwa mu gihe rikoreshwa mu mihango inyuranye kugira ngo ritangirika. Igihe ibendera ryangiritse, ricitse, ryanduye rishaje cyangwa ricuyutse, rigomba gusimbuzwa irindi vuba.
Birabujijwe kandi gutegura Ibendera ry’Igihugu ku meza y’inama kimwe n’ahandi hantu hose rishobora kurambikwaho ibintu hejuru.
Mu gihe Ibendera ry’Igihugu rizamuye hamwe n’iry’ishyirahamwe, iry’Igihugu rizamurwa mbere kandi rikururutswa nyuma. Naho mu gihe Ibendera ry’Igihugu rizamuwe hamwe n’andi mabendera ahasengerwa, iry’Igihugu rijya iburyo bw’usengesha, andi yose akajya ibumoso bwe. Nanone mu gihe Ibendera ry’Igihugu ritambagijwe hamwe n’irindi bendera, iry’u Rwanda rigomba kuba iburyo muri iryo tambagizwa. Iyo ritambagijwe hamwe n’andi mabendera ari ku murongo utambitse, rishyirwa imbere y’iriri hagati y’uwo murongo.
Buri muntu agomba kubaha Ibendera ry’Igihugu, kuko igitabo cy’amategeko ahana ibyaha giteganya igifungo ndetse n’izahazabu ku muntu wese ukora ibinyuranyije n’ibiteganywa n’aya mategeko twavuze, yaba ukoresheje nabi ibendera ry’Igihugu, utubahiriza Ibendera ry’Igihugu n’ukoresheje nabi uburenganzira bwo gutunga no gukoresha amabara y’ibendera ry’Igihugu.
4 Comments on “Tumenye imiterere n’imikoreshereze y’ibendera ry’igihugu cyacu”
-
-
Ninde ufite ububasha bwo kuzamura cyangwa kururutsa ibendera aho ariho hose hemewe kurizamura?
-
ni gihe ki ibendera ry,igihugu baryururutsa?
-
Mugize neza kutumenyesha byinshi birambuye ku Ibendera ry’Igihugu cyacu.
twaryubahaga tutarizi.
None se irycice, iryanduye , irishaje ……
iyo rimanuwe rijya hehe rikoreshwa iki ?
Ikindi ntabwo mwatubwiye ku ama drapeaux ariya matoya cyane usanga abanyonzi bafite kumagare ukayasanga mumasaro mumazu yabantu ukayasanga muma atade abafana b’imipira bayazunguza ariya yo ntamategeko ayagenga ahari ?
mudusobanurire


text:
Uburezi: Mumpe urubuga nsome
Mu gihe ireme ry’uburezi ryanenzwcyane u minsi yashize, ubu Minisiteri y’uburezi yafashe ingamba zihamye ibifashijwemo n’umuryango w’abanyamerika ushinzwe iby’iterambere USAID, mu bukangurambaga bise “MUMPE URUBUGA NSOME”
Iyi gahunda ishishikariza abana kwandika bakareba abarushije abandi bagahembwa, buri karere kose mu Rwanda kahembye abana batsinze mu rwego rwo kubatera akanyabugabo ko gukomeza.
Nyirahategekimana Velediane ni umwe mu babyeyi bafite umwana watsinze muri iryo rushanwa asonura ko nyuma yo kumva iyi gahunda ayumvanye umwana we yamufashije kwitegura neza amusaba kwigirira icyizere.
Aragira abandi “babyeyi inama yo kwegera abana babo bafasha kwiga neza kuko bibaha morale bagatsinda neza.”
Ni nabyo byagarutsweho na UMUTONI Valentine (umukobwa wa Nyirahategekimana) ufite imyaka12 yiga mu mwaka wa mbere w’ amashuri yisumbuye, akaba ari n’umwe mu bana bahembwe.
Yabwiye ikinyamakuru Intego ko nyuma yo kumva itangazo rivuga iby’iri rushanwa yahise yiyumvamo ikizere nuko yandika ikuru Yitwa “UMUKOBWA MWIZA” yari abikuye ku mukobwa yabonye mu muhanda yihitira.
Nawe ashimangira ko gufashwa n’ababyeyi ndetse no gutega amatwi Radio yumva ikiganiro cyitwa Itetero yafashe umwanzuro wo kwiga no gushyiraho umwete kandi aratsinda.
Mukagahima Immaculee utuye mu murenge wa Kimisagara Akagari ka Kimisagara nawe ni umubyeyi ufite umwana arera w’imfubyi, ubu akaba yiga mu mwaka wa gatanu 5 mu by’amateka, ubukungu n’ubumenyi bw’isi HEG, avuga ko yatangiye kumumenyereza gusoma yiga mu mwaka wa mbere w’amashuri abanza.
Aha rero nawe agira inama abandi babyeyi ko gufasha abana bituma baba abahanga, bakanatanga umusaruro mu ishuri. Bwana Nsabimana Vedaste Umuyobozi wungirije ushinzwe ubukungu mu karere ka Nyarugenge yasabye abana babaye aba mbere muri ako karere gufasha bagenzi babo bigana, baturanye kugira ngo bazamure ireme ry’uburezi muri rusange.
Kandi bakabashishikariza kwiga bashyizeho umwete bashyira imbaraga nyinshi mu kwimenyereza gusoma neza.
Yasabye kandi ababyeyi gukangurira abana gusoma no kwandika neza bafata nibura iminota 15 ku munsi. Baba bari mu rugo cyangwa ku ishuri.
Nsabimana kandi yasobanuye akamaro k’ubu bukangurambaga agira ati “ubu bukangurambaga buzafasha abana kumenya gusoma no kwandika neza, kudata igihe mubidafite umumaro, kwimakaza umuco wo gusoma neza twirinda wa muco wa kera ngo “ushaka guhisha umunyafurika amuha inyandiko”, kandi izabungura ubwenge muri rusange. Avuga ko ibitabo byo gufasha abana gusoma neza bihari mu bigo byose by’amashuri.
Ababyeyi batazi gusoma nabo bafasha abana kubikunda
Nsabimana abajijwe n’abanyamakuru niba umubyeyi utazi gusoma yafasha umwana we kumenya gusoma, avuga ko bishoboka kuko yamushishikariza gusoma, kumurinda ibimurangaza, ariko anasaba abo babyeyi kwiga gusoma kuko nabo birabareba.
Gatsinzi Willison umuyobozi ushinzwe uburezi mu karere ka Nyarugenge yavuze ko bashyigikira abana bakoze neza bahabwa ibihembo kugira ngo n’abandi babonereho gushishikarira gukunda kwiga no gusoma by’umwihariko.
Ati “Abana bahembwe n’abatsinze mu irushanwa rya ANDIKA RWANDA mu rwego rw’Akarere bakoze irushanwa mu mivugo n’inkuru, mu rwego rw’Akarere hahembwe abana 36 batsinze ari 38 babiri bahembwe ku rwego rw’igihugu.”
Akomeza agira ati “Kugeza ubu ibijyanye no gusoma mu karere ka Nyarugenge nta macyemwa rwose kuko ibyangombwa byose bifasha abana gusoma birahari.”
Ndatimana Absalom


text:
Hari impamvu zitandukanye zishobora gutuma abasore batinya umukobwa ntibamuterete ndetse n’icyo yakora ngo abasore bamutinyuke nk’uko tugiye kubireba muri iyi nkuru.
Impamvu zitera umukobwa gutinywa n’abasore:
1.Kuba umukobwa afite ababyeyi bamufuhira cyane ku buryo nta muhungu upfa kugera muri urwo rugo ngo aje kureba umukobwa wabo, nabyo bituma bamutinya kandi n’ugize igitekerezo akabigendamo buhoro kuko aba atinya ko bamubonana n’umukobwa wabo.
2.Kugira agasuzuguro gakabije ku mukobwa ku buryo nta muhungu n’umwe avugisha cyangwa akabiyemeraho, nabyo bishobora gutuma nta muhungu umuzi ushobora kumva yamuvugisha ngo amusabe urukundo, ndetse n’uje akaza yikandagira kuko ataba yizeye ko icyifuzo cye cyakirwa neza.
3.Kubenga cyane ku mukobwa, ugasanga hari abasore benshi yanze ko bakundana cyangwa n’uwo bakundanye ntibamarane kabiri, nabyo bituma abahungu bagenda babibwirana maze bakamucikaho bose n’uje batamuzi bakamubwira amateka ndetse akaza nawe yikandagira kuko nta cyizere cy’uko nawe azahabwa urukundo.
Uko watinyura abasore bakakwisanzuraho
Iyo wamenye ikibazo ufite gituma abasore batagutinyuka ngo baguterete cyangwa n’uje ukabona yikandagira,ugerageza kugishakira igisubizo, ukabaganiriza, ukirinda kuba igifura, ukabaha karibu iwanyu ukajya usurwa n’urungano n’ibindi. Niba ari kimwe muri ibi twavuze haruguru cyangwa hari ikindi wibonyeho, ukabikemura kugira ngo utazavaho ubura umugabo ukaba wanagumirwa.
Ngibyo ibishobora gutuma umukobwa atajya abona abasore bamwisanzuraho neza, bikaba byanavamo kubura umugabo bazabana kuko ntawe umutereta ngo amuhe urukundo nyarwo bitewe na zimwe muri ziriya mpamvu zagararaye haruguru.


text:
Ubutumwa bwa 10.10.2020
Kugendera mu bugombe bw´Imana biduhesha ubugingo buhoraho.
Imana yaturemye idufitiye umugambi mwiza kuri buri umwe. Ariko ku bw´icaha Adamu na Eva bakoze bituma uwo mugambi w´Imana utaba.
Iyo tugendeye mu bugombe bw´Imana haba agakiza k´ukuri, umunezero, amahoro, kugirirwa neza, umutuzo n´imigisha yose iva k´Uwiteka.
Ubwoko bw´Imana bwagize gutakambira Imana bari mu butayu (Kuva 2:23) Ab´Isirayeli batakira Imana, irabumva) ariko igihe Imana yari imaze kubatabara bagiye bahusha bakikorera ibyo imitima yabo yifuza atari ibyo Imana igomba.
Twibuke igihe bageze ku kiyaga gitukura bakabona abanyegiputa babakurikiye bahise bibagirwa ibyo Imana yari yamaze gukora baridodomba.
Kuva 14:11-13. Mose yarabahumurije kuko we yari azi ubugombe bw´Imana kandi akagira no kwumvira.
Kuva 33:15 Imana idushoboze kugira umutima wo kwifuza kuba icyo Imana ishaka no kwitandukanya n´abanyamahanga.
Vs 17: Imana itugirira neza iyo tugize imigambi myiza yo kubana nayo tukagira ubusabane nayo.
Iyo tugize uwo mutima, Imana iraza ikabana natwe.
Urugero bagiye babaza ikimasa barakiramya. Icyo gihe bakongeje uburakari bw´Imana. Ni kenshi iyo ubwoko bw´Imana butangendera mu bugombe bw´Imana habagaho ingaruka.
Kuva 16: 1-30 Uwiteka aha Abisirayeli manu yari yabahaye amabwiriza yingene bazajya bayifata ariko barenga kuri ayo mategeko bibahindukira umuvumo.
1 Abami 2:3-4 Dawidi yariko araga umwana we kungendera mu bugombe bw´Imana ariko kumvira ibyo Imana yamwihanangirije ariko kugendera mu nzira zayo, kwitondera amategeko yayo nibyo yategetse, n´amateka n´ibyo yahamije nk´uko byanditswe mu mategeko ya Mose, kugirango abashishwe ibyo azakora byose aho azagana hose.
Nehemiah 13: Imana yahaye umutima ukunda Imana Nehemiya aritanga ndetse agira ishaka ryinshi ryo kugirango ubwoko bw´Imana bamenye icyo imana ibagombako.
Kugendera mu bugombe bw´Imana bituma tubashishwa nayo aho turi hose mu byo dukora byose.
Mu kugendera mu bugombe bw´Imana habamwo kwumvira. Ijambo ry´Imana ritubwira ko kumvira biruta ibimazi byinshi. (Zaburi 51:19)Imana ikorana n´imitima yejejejwe kandi igomba ko natwe niba dushaka kugira ubusabane nayo twame twiyeza, twirinda, turinda imitima yacu.
Imigani 4:23 Rinda umutima wawe kurusha ibindi byose kuko niho ubugingo bududubiza
Kugendera mu bugombe bw´Imana bituma twisuzuma tukava mu bidatunganye tukagendera mu kugororoka kandi tugakomera mu gakiza
Zaburi 15: 1-5 Ninde uzaguma mu ihema ryawe ryera? (Ninde uzagirana ubusabane nawe? Ninde uzabona ubugingo buhoraho?)
Vs. Kugendera mu bitunganye no gukora ibyo gukiranuka: kuvuga iby´ukuri nkuko biri mu mutima. Imana idushoboze twibuke ko twasezeranye kuyikorera kandi iyo dushikamye ntagishobora kutunyeganyeza. Amen


text:
UMUTWE WA 3
’Agira umutima w’ubwenge’
Ubwenge nyakuri ni bumwe mu butunzi bw’agaciro kenshi ushobora gushakisha. Yehova ni we soko yabwo wenyine. Muri uyu mutwe, tuzasuzuma mu buryo bwimbitse ibihereranye n’ubwenge butagira imipaka bwa Yehova Imana, umugabo wizerwa Yobu yerekejeho agira ati ‘agira umutima w’ubwenge.’
IBIRIMO
IGICE CYA 17
‘Mbega Uburyo Ubwenge bw’Imana Butagira Akagero!’
Kuki ubwenge bw’Imana buhambaye ku buryo buza mbere y’ubumenyi n’ubushishozi bwayo?
IGICE CYA 18
Ubwenge Buboneka mu ‘Ijambo ry’Imana’
Kuki Imana yemeye ko abantu ari bo bandika Bibiliya aho kubishinga abamarayika cyangwa se ngo abe ari yo iyandika?
IGICE CYA 19
“Ubwenge bw’Imana mu Ibanga Ryera”
Ni irihe banga Imana yari yarahishe none ubu ikaba yararihishuye?
IGICE CYA 20
“Igira Umutima w’Ubwenge”
—Nyamara Ikicisha Bugufi
Ni mu buhe buryo umutegetsi w’ikirenga yicisha bugufi?
IGICE CYA 21
Yesu Yagaragaje “Ubwenge Buva ku Mana”
Ni mu buhe buryo inyigisho za Yesu zatumye abasirikare bari boherejwe kumufata bagaruka amara masa?
IGICE CYA 22
Mbese, Ugaragaza “Ubwenge Buva mu Ijuru” mu Mibereho Yawe?
Bibiliya ivuga ibintu 4 byagufasha kugira ubwenge buva ku Mana.


text:
Kayonza: Abafite ubumuga batuye kure ya kaburimbo bagiye kwegerwa
Yanditswe na HAKIZIMANA YUSSUF
Imirenge wa Ndego na Kabare ni yo yatoranyijwe mu Karere ka Kayonza ngo yitabweho by’umwihariko, ku kibazo cy’abafite ubumuga.
Ubuyobozi buvuga ko iyo mirenge yahiswemo kuko itagerwamo cyane n’abafatanyabikorwa b’Akarere kuko iri kure ya kaburimbo.
Umuyobozi w’Akarere ka Kayonza wungirije ushinzwe imibereho myiza y’abaturage, Harerimana Damascene, avuga ko iyo mirenge bazayiyoboramo abafatanyabikorwa bafasha abafite ubumuga kubona ubuvuzi n’ibindi.
Ati: “Tugira abafatanyabikorwa badufasha, ariko hari ubwo baza bagashaka gukorera hafi y’ibiro by’akarere cyangwa ahantu hagendeka hafi ya kaburimbo, iriya rero ni imirenge iri hirya, ni ahantu abafatanyabikorwa badakunda kugera”.
Muri iriya mirenge hazatoranywa imiryango ifite abana bafite ubumuga bababaye kurusha abandi bakurikiranwe ku buryo bwihariye n’umuryango ‘Hope and Home For Children’.
Murefu Mbabazi, umukozi ushinzwe imibereho myiza y’abaturage mu murenge wa Ndego, yagize ati: “Abana bafite ubumuga barahari mu murenge ariko twaburaga ubufasha, twageragezaga kububonera bake, ariko bose ntitubashe kubageraho kandi na bo babukeneye”.
Mutuyimana Celestin, umukozi wa ‘Hope and Home for Children’ yemeza ko ibikowa byabo bizaba bifite umwihariko ku miryango ifite abana bafite ubumuga izatoranywa.
Yagize ati: “Uko twe dukora, twita ku bana ku buryo bwuzuye, tubanza gukora ubusesenguzi tukamenya umwana uko ameze n’uko abayeho, ntabwo ari umwana gusa kuko tureba n’umuryango we tukabafasha duhereye ku buryo bameze kandi dushingiye ku by’ibanze bakeneye, kugira ngo mu gihe tuzaba tutagihari umuryango uzabashe gukomeza gukurikirana umwana kandi abayeho neza”.
Akomeza agira ati: “Imiryango izafashwa mu bijyanye n’imibereho, kwiteza imbere, ubuzima no kumenya niba umwana hari ubundi buvuzi bwihariye bwatuma amererwa neza, kumurinda akato no kumubonera ishuri ryamufasha. Nubwo twinjiye muri ubu buryo bwo gufasha dushingiye ku mibereho y’abana bafite ubumuga n’imiryango ntabwo tuzabikora twenyine tuzafatanya n’abandi bafatanyabikorwa”.
Nk’uko bitangazwa n’abafite aho bahuriye n’ibikorwa byo gufasha abafite ubumuga bo mu Karere ka Kayonza, hari abafatanyabikorwa usanga ibikorwa byabo birangirira mu kuvuza abana, kubaha insimburangingo n’inyunganirangingo gusa nyamara ngo ntibite ku gikorwa cyo gukurikirana imibereho y’imiryango barimo n’uburyo yafashwa gukomeza kurera umwana.
Harerimana Damascene, Umuyobozi w’Akarere ka Kayonza wungirije ushinzwe imibereho myiza y’abaturage, avuga ko ubu mu karere kose abafite ubumuga bakeneye amagare barenga 90%.


text:
Kuki abarenga 51% mu Rwanda batifuza kongera kubyara?
Ubushakashatsi ku mibereho y’Abaturage bwakozwe n’Ikigo cy’Ibarurishamibare (NISR) muri 2019-2020, buvuga ko abagore bangana na 51% batifuza kongera kubyara ndetse bakaba barimo abifungishije burundu, 34% bagenda biha igihe, 10% ntibifuza kubyara mu gihe cya vuba, 3% ni ingumba, 2% bakaba ari bo batarafata umwanzuro.
Ibi bijyana n’uko serivisi zo kuboneza urubyaro zabegerejwe ku buryo muri 2019-2020 abari basigaye batarazibona hafi yabo batarengaga 14% mu Rwanda hose.
Bamwe mu babyeyi barimo n’abakiri bato baganiriye na Kigali Today, bashimangira ko abashakashatsi ba NISR ntaho bibeshye na hato, kuko ngo gutunga umwana mu Rwanda bigoye.
Uwitwa Nyiraneza w’imyaka 20 y’ubukure akaba umubyeyi w’abana batatu, avuga ko kugira ngo abashe kubarera neza yahisemo kwifungisha mu buryo bwa burundu.
Nyiraneza wabyaye acyiga mu mwaka wa gatatu w’amashuri abanza agira ati “Naboneje urubyaro kuko biragoye, ujya kugera ku ntego ukaba urongeye urabyaye, oya! Ni abo batatu, nta bandi nzarenzaho”.
Mu baboneza urubyaro harimo n’abakiri abageni bashinga ingo ubundi bakabyumvikanaho n’abo bashakanye ko bagomba kubanza “gushakisha ubuzima”, bakazaba babyara nyuma y’imyaka runaka baba barihaye.
Umwarimu ku ishuri ryitwa Umucyo riri ku Gisozi mu Karere ka Gasabo yagize ati “Iyo ufite uruhinja uri mu kazi k’uburezi biragorana, ntabwo niteguye kubyara, akazi karyoshye kugakora udafite uruhinja kuko biragoye kujya mu rugo ukajya konsa cyangwa bakakuzanira umwana ku kazi. Twumvikanye n’umugabo ko tuzaba twitonze tukazaba tubyara nyuma”.
Undi mwarimu yumvise benshi mu babyeyi batifuza kongera kubyara ndetse n’abagenda babisubika, agaragaza impungenge ko abarimu bashobora kuzabura abana bigisha mu myaka izaza.
Impuguke mu bijyanye n’ubwiyongere bw’abaturage akaba ari n’Umwarimu muri Kaminuza y’u Rwanda, Dr Ignace Kabano, yatangarije RBA ko u Rwanda rwakwishimira umubare munini w’abavuga ko batifuza kubyara, kuko ngo baba bashaka igihe gihagije cyo gukora imirimo ibateza imbere.
Dr Kabano ati “Ni inyungu, ni ibyo kwishimirwa muri rusange. Ibi kandi bigaragaza ko abaturage barimo kugerwaho n’izo serivisi, zaba izo kwifungisha cyangwa gushyira intera hagati y’imbyaro n’indi”.
Mu myaka 15 ishize buri mugore mu Rwanda yabarirwaga abana batandatu, ariko kuri ubu arabarirwa impuzandengo y’abana bane. Ibi byatewe n’uko serivisi zo kuboneza urubyaro zageraga kuri 61% muri 2005, ubu zikaba zaregerejwe abaturage ku rugero rurenga 86%.


text:
Inkuru ya Esiteri tuyisanga muri kimwe mu bitabo bigize isezerano rya kera kitwa ESITERI. Abantu bose basomye cyangwa bakumva inkuru ya Esiteri barayikunda cyane, kuko bumva iryoheye amatwi yabo ndetse ifite inyigisho nyinshi. Igitabo cya Esiteri kirihariye cyane kuko ni kimwe muri bibiri byonyine byitiriwe amazina y’abagore muri bibiliya (hamwe nicya Rusi). Ese ni ibiki twakwigira kuri Esiteri mu mibereho yacu ya buri munsi?
Mbere yo gutangira, dore amwe mu mateka y’igitabo cya Esiteri.
Abahanga muri tewologiya bagaragaza ko umwanditsi wacyo atazwi, ariko abanditsi benshi bemeza ko ari Morodekayi ukivugwamo. ngo yaba yaracyanditse ahagana muri 483-473 (Mbere ya Yesu), ku ngoma y’umwami Zerusesi (Xerxes). Uwo mwami yitwa kandi Ahasuwerusi, yarongoye Esiteri kandi yari umwami w’Abaperesi hagati ya 486 na 464 (Mbere ya Yesu). Mu mwaka wa karindwi ari ku ngoma nibwo yarongoye Esiteri (Esiteri 2:16) ariko inkuru yo itangira mu mwaka wa 3 (Esiteri 1:3). Iki gitabo gifite ibice icumi (Esiteri 1:1-22, Esiteri 2:1-23, Esiteri 3:1-15, Esiteri 4:1-17, Esiteri 5:1-14, Esiteri 6:1-14, Esiteri 7:1-10, Esiteri 8:1-17, Esiteri 9:1-32 na Esiteri 10:1-3).
Dore bimwe mubyo twakwigira kuri Esiteri no mu gitabo cya Esiteri:
Imana ikoresha abantu basanzwe, ikabakoresha ibidasanzwe(iby’ubutwari)
Esiteri yabayeho mu gihe isiraheli yari iri mu bunyago kubwo kutubaha Uwiteka, yari umukobwa urererwa mu buhunzi ku butaka bw’abanyamahanga. Nubwo yari mwiza cyane, ntago yari umuntu utandukanye n’abandi cyane mu bundi buryo yari umuntu usanzwe. Umunsi umwe ku ngoma y’umwami Ahasuwerusi, Imana yakoresheje Esiteri kugira ngo umugambi yari ifite kuva kera iwusohoze.
Esiteri yari aziko umuntu wese winjira mu ngoro y’umwami adahamagawe yicwa (Esiteri 4:11), ariko kubera yari aziko atagize icyo akora abayuda bakwicwa (Esiteri 4:13-14) byatumye yiringira Imana maze akora icyo Imana ishaka.
Nawe nubwo uri umuntu usanzwe Imana yagukoresha. Icyo usabwa ni ukuyumvira yaguhamagara ukayitaba ugakurikiza ugushaka kwayo. Birashoboka ko nawe ugira ubwoba ariko igira kuri Esiteri utinyuke, dore yari umugore nawe wakora iby’ubutwari, waba umukobwa cyangwa umuhungu Imana yagukoresha.
Ubwiza bw’umubiri ufite ntabwo bukwiriye gutuma wirata cyangwa wihimbaza
Nk’uko bibiliya ibivuga, Esiteri yari umugore mwiza rwose, umwami yakuruwe n’ubwiza yari afite bugaragarira amaso. Nubwo byari bimeze bityo ariko; Esiteri ntabwo yirase cyane kugira ngo abe umwamikazi ahubwo yakurikije inama za Hegayi (Esiteri 2:9); ntabwo yigeze yirata ahubwo guca bugufi mu mutima we bifatanyije no kwizera Imana byatumye umwami amuhitamo nk’umwamikazi w’igihugu cyose.
Birashoboka ko Imana yakuremanye ubwiza ku isura. Birakwiriye ko utirata ahubwo uca bugufi kandi imyitwarire yawe ikaba myiza, ikanezeza Imana kuko nicyo yakuremeye. Muri iyi minsi tugezemo bakunda gukoresha amaterime icyuki, icyuma, umwana uhiye, ibogari ariko birakwiriye ko aba bantu bose bashyirwa muri aya mazina bigana Esiteri bagakora ibishimwa n’Imana, ntibajye mu ngeso mbi kandi ntibishyire hejuru.
Imana ifite umugambi mwiza ku buzima bwacu
Nubwo abayuda bari bafite umubabaro (Esiteri 4:3-4) Imana yakunze abayuda kandi ntabwo yaremye ubwiza bwa Esiteri gutyo gusa, ahubwo yari umugambi wayo wo kugira ngo azagere i bwami abe umwamikazi atabare abayuda.
Niba muri iyi minsi ufite umubabaro humura nawe Imana ifite umugambi mwiza ku buzima bwawe kandi yiteguye ku guhoza amarira. Ongera uzirikane ko ufite Imana kandi ari yo itabara aho rukomeye ihangane kandi ushikame ukomere nta joro ridacya kandi nta mvura idahita, n’abayuda baratabawe kandi ibyabo byari byarangiye bagiye kwicwa baratabarwa. Nawe rero komera!
Amasengesho yo kwiyiriza ubusa akuraho ibihome agatanga ubutabazi bwihuse kandi bukomeye
Esiteri yari azi ko ijuru ritabara kandi iyo ushyigikiwe n’Imana ihindura ibyanze guhinduka (Esiteri 4:15-17) bituma afata amasengesho yo kwiyiriza ubusa hamwe n’abayuda bose; ibi byatumye Imana ibumva kandi irabatabara.
Gusenga wiyiriza ubusa umunsi umwe, ibiri, itatu, icyumweru, iminsi mirongo ine n’ubundi buryo bwose bitewe n’ukuntu wabiteguye hamwe n’impamvu bijya bitanga ubutabazi bwihuse buvuye ku Mana kandi bikirukana abadayimoni. Nshuti y’Imana birakwiriye ko twimenyereza gusenga twigomwe ibiryo. Birashoboka ko muri iyi minsi utakibishobora ariko egera Imana iguhe imbaraga kuko yiteguye kuziguha rwose, kandi nyamara ni wowe bifitiye umumaro mwinshi.
Hari amasomo menshi twakura mu gitabo cya Esiteri no kuri Esiteri muri rusange, yaba ayo twavuze harugura hamwe naya twakongeraho:
Kugirira umumaro igihugu turimo tukumva ko niba hari ikibazo kibaye tugomba kugira uruhare mu kugikemura.
Gukunda bagenzi bacu cyane kandi tukabakunda nk’uko twikunda.
Gutegereza isaha y’Imana twihanganye kandi dusenga, tukitoza gutitiriza Imana
igihe cyose kandi mu buryo bwose.
Imbaraga hamwe no gukomera ntabwo biva kuri twe, ahubwo bifite isoko kuko biva ku Mana yacu.
Imibereho yacu y’ahashije ntabwo yerekana iyo ahazaza. Birashoboka ko wavukiye mu muryango ukennye no mu buzima bugoye ariko nyuma ukazakira; shikama ukore kandi wizere Imana muri byose izagushoboza.
Ibyo twa kwigira mu gitabo cya Esiteri ni byinshi ariko birakwiriye ko twongera tukegera Imana cyane kuko niyo ifite urufunguzo rwa byose. Imana yiteguye kutugirira ibyiza kugira ngo itureme umutima kandi izaduhe ijuru.
Birashoboka ko utari wakizwa ngo wakire Yesu nk’umwami n’umukiza wawe, ngwino kwa Yesu ni karibu. Niba kandi nawe usomye iyi nkuru wari wabuze ibyiringiro by’ubuzima, ongera usenge kandi uhamagare Imana yiteguye ku gutabara, iyatabaye abayuda ntaho yagiye iracyakora imirimo n’ibitangaza kuko itajya ihinduka cyangwa ngo isaze. Imana ibahe umugisha!
Source: Bibiliya.com
[email protected]


text:
ESE BYARAREMWE?
Imikorere y’ubwanwa bw’injangwe
INJANGWE zo mu rugo zikunze gukora nijoro. Uko bigaragara, ubwanwa bwazo buzifasha kumenya ibintu biri hafi yazo no gufata umuhigo, cyane cyane iyo bwije.
Suzuma ibi bikurikira: Ubwanwa bw’injangwe bufashe ku ngirabika zifite imyakura ku mpera yazo. Iyo myakura ifite ubushobozi buhambaye bwo kumva ikintu cyose kinyeganyeze nubwo byaba ari buhoro cyane. Ni yo mpamvu injangwe zishobora gutahura ibintu biri hafi yazo kandi zitabireba, ibyo bikaba bizigirira akamaro mu mwijima.
Bitewe n’uko ubwanwa bw’injangwe butuma zumva ikintu cyose gikomye, ishobora kubukoresha kugira ngo imenye aho icyo kintu giherereye cyangwa aho umuhigo uherereye. Nanone buyifasha kumenya mbere y’igihe uko ahantu igiye kwinjira hangana. Hari igitabo cyavuze ko “abantu bazi bike ku birebana n’imikorere y’ubwanwa bw’injangwe. Icyakora birazwi ko umuntu aramutse abukase, injangwe yamara igihe runaka nta cyo ikora.”
Abahanga mu bya siyansi barimo baragerageza gukora robo zifite utwuma dufite ubushobozi bwo kumva nk’ubw’ubwanwa bw’injangwe, kugira ngo zijye zimenya kugenda ahari inzitizi. Ali Javey umuhanga mu bya siyansi wo muri Kaminuza ya Berkeley muri leta ya Kaliforuniya, yavuze ko utwo twuma two mu rwego rwa elegitoroniki dufite ubushobozi buhambaye bwo kumva “dushobora kuzakoreshwa mu bintu byinshi, urugero nko muri robo zo mu rwego rwo hejuru, mu mashini zikorana n’abantu no mu binyabuzima.”
Ubitekerezaho iki? Ese ubwo bwanwa bw’injangwe bwabayeho binyuze ku bwihindurize? Cyangwa bwararemwe?


text:
Nkunda kwibaza ngira nti ese koko urukundo rwa nyarwo rubaho? Nonese umuntu agira uwamuremewe? Ese ibyo twita igeno byo ni ukuri? Ndabizi abahanga muri ibi ni bake kandi batanga ibisubizo bitandukanye nawe ushobora kuba unibaza nkanjye cyangwa utabyemera.
Umuhanga mu by'urukundo ni we wagize ati 'urukundo ni amarangamutima
ya muntu aba yazamutse bitewe n’impamvu zitandukanye kandi najye ni uko mbyizera'.
Urukundo rufatiye ku kwizera. Nta kwizera nta rukundo.
Mu rukundo
habamo kutumvikana, kubabazanya, kutumvikana ku kintu kimwe, hakaba hari n'igihe
wumva unaniwe pe wafata umwanzuro wo gusiga uwo ukunda mwaba mubana cyangwa
mutabana, ibyo byose nibiba ujye ubanza nawe wiyigeho mbere yo kwiga ku mukunzi
wawe niba wuzuza inshingano koko.
Ntuzareke uwo ukunda agusiga mu gihe yaguhaye
amahirwe yo kugukunda. Uzige kubabarira ndetse mujye inama. Umwanzuro buri umwe
agomba kuwugiramo uruhare kugira ngo hatagira ubangamirwa ndetse yewe n’umwanzuro
wo gutandukana nk'uko mwumvikanye mu mwanzuro wa mbere wo kubana ari byo
gukundana. Nkwifurije kugira amahirwe mu rukundo.
Mu nkuru yacu igice cya mbere "Igice-1" twavugaga ku ibaruwa umukobwa yandikiye umusore, yari ibaruwa yuje urukundo pe kandi bari mu rukundo. Umusore yaje kujya kure y’umukobwa, guhura kwabo kurabura kandi no kuvugana kuba guke, bahise bumvikana kwizerana cyane kuko kwizera bikomeza urukundo, nta kwizera nta rukundo.
Umukobwa rero yaje kurwara agakunda kujya kwa
muganga aherekejwe n'incuti ye y’umuhungu bakuranye, n’imiryango yabo ikundana,
babaye inshuti kuva mu bwana, umukunzi we yabyumva bikamubabaza akibaza impamvu
ari we bajyana kwa muganga. Nanjye nkibaza ngo ese ni ikibazo? Byaje kumuviramo
gutangira gucyeka umukobwa kandi ni bibi kuko ari uburozi mu rukundo.
Guta icyizere, uba utaye urukundo, gusa mu by'ukuri umukobwa ntacyo yishinjaga kuko yakundaga umusore
cyane. Nuko umukobwa kujya kwa muganga kenshi hari uwaje kumugira inama yo
kujya arya ibitunguru kuko yari afite ikibazo cyo kuribwa mu ntugu, inkorora
yanze gukira, no kumva umutwe wamenetse akenshi ndabizi uratunguwe najye ndi
kwandika iyi nkuru mfite amateka menshi ku gitunguru kuko nagiraga inkorora
mbi kandi narayivukanye.
Hari gihe cyageraga ikaza kandi ikankarira cyane
nanywa imiti nkakira cyangwa ikanga kunkiza kugeza ubwo bampinduriye imiti yindi
irenze iya mbere, ikindi nakundaga gusemeka nk'umurwayi wa asima bakabwira ko
nzayirwara kuko babonaga ibimenyetso byose, nakundaga gusarara nkamara iminsi
ijwi ridasohoka none kuva natangira gukoresha ibitunguru narakize rwose ubu
nta kibazo nkigira.
Nawe niba ugira ibyo bibazo cyangwa ushaka kwirinda jya
ukora salade y'ibitunguru ku biryo biba byiza iyo ugikatiye ku biryo ukabikora
kenshi. Amahirwe masa!
Dukomeje ku nkuru yacu umukobwa yakurikije inama ya
muganga aza kumera neza gusa yakize asanga ikibazo cy’urukundo kikimutegereje
niko kwandikira indi baruwa wa musore agira ati:
“Nanditse iyi barwa numva indirimbo yitwa urukundo
ni iki? Iri mu ndimi z'amahanga ariko ni nziza kuyumva. Inyibukiye byose ntakwiye
kureka kandi sinaguha uruhushya nawe rwo kubikora. Umutima uri kumpatiriza kwandika
gusa intekerezo ziri kumbaza ngo kubera iki?.
Bisa nk'aho umutima n’ubwonko biri mu nzira
zitandukanye. Rero nkwiriye kukoherereza iyi baruwa. Sindi umuhanga mu byo nkora, gusa ndi umuhanga mukumva kandi nita kuri buri kantu numva nubwo uburyo mbyerekana
buri hasi.
Ndabizi ko wowe atari ko bimeze kuko uzi gusobanura
ibyo utekereza. Singiye kugusaba kwibagirwa kuko najye sinakwibagirwa ahubwo
ndikugusaba kubireka. Ukarekera kuncyeka ibitari byo. Ndabizi buri kimwe kigira
iherezo ariko sinshaka ko urukundo rwacu rurangira uku wenda wafushye gusa
gufuha cyane byangiza umubano.
Turacyari mu nzira kandi dufite urugendo rurerure.
Ndifuza ko twagumana singiye kuguhatiriza ko twagumana niba wumva ko twagumana
nawe ndahari ku bwawe nk'uko bizahora gusa niba ushaka kugenda wumva wananiwe
nabyo ni umwanzuro wawe. Njye ndagukunda cyane sinareka ugenda kuko nazabyicuza
iteka.
Ni ukuri ndagukunda kandi cyane simbikubwiye ngo ungirire impuhwe ahubwo kora icyo umutima wawe ushaka. Sinzi impamvu ndikwandika ibi, gusa ndabizi ko nawe unkunda kandi ndabyizera. Ndi gusaba umutima wanjye kwihangana none wananiye sinasoza ntakubwiye ngo mbabarira kuba naratumye unshidikanyaho kandi umbabarire ku byaba bitagushimisha. Urakoze.”
Ubutumwa
bwaje kugera ku musore, maze umukobwa aha igihe umusore ngo abe atekereza ku magambo
yamwandikiye ndetse abashe guturisha uburakari bwe. Nyuma umusore amwandikira
amushimira ukuntu yamufashije kwibuka uburyo nawe amukundamo n’intego bihaye. Ni uko biyemeza kurushaho kwizerana basabana imbabazi.
Iyi ni inkuru y’urukundo mbara nkuru yanditswe n’umwanditsi Mukandekezi Assoumini-InyaRwanda.com


text:
Gentil ni umwana ukiri muto mu myaka, ariko ufite inganzo itangaje. Uyu mwana aganira na INYARWANDA, yatangaje ko ajya guhimba igisigo yise ngo ‘Ese turapfa Iki’, igitekerezo cyavuye ku buzima busanzwe abona abantu babayemo, ariko ngo akigira byinshi ku musizi Junior Rumaga n’umuhanzi Riderman afata nk’umusizi uyoboye abandi.
Ubusanzwe, impano ni ikintu kigoye akenshi kigora nyiracyo kuko kugaragaza impano bisaba gukora cyane, ukiyereka isi n’abakwegereye, bityo ukemeza umwe mu bagomba kugufasha maze bamwe ukabahindura abafana bibyo utekereza ko uzi.
Uyu mwana Gentil Busoro, yemeje urubyiruko rw’abana bigana, bimuviramo gukora igisigo yise ngo ‘ESE TURAPFA IKI’ gifite iminota ine n’amasegonda mirongo ine nane’ (4:44’).
Uyu mwana ukiri muto yavuze ko abana bigana
bamuteranyirije amafaranga, kugira ngo abone ayo ajyana kwishyura aho yagombaga
gufatira amajwi igisigo cye yari amaze igihe yanditse.
Reba hano Gentil Busoro ashimangira uburyo yakunze Riderman na Rumaga
Mu magambo ye, Genti Busoro yagize ati: “Byamfashe
umwanya , byamfashe igihe , byansabye imbaraga nyinshi kugira ngo iki gisigo
kijye hanze. Ntabwo ku bwanjye natekerezaga ko byakunda kuko nta mafaranaga nagiraga, ndi umunyeshuri ariko mfite
umuhate. Umunsi umwe rero byabaye ngombwa ko nicara ndandika , nkora igisigo
gito ariko uko iminsi yagendaga itambuka , uwacyumvaga yansabaga kucyongera no
kugiha izindi mbaraga, kugeza ubwo kugeza ku minota gifite ubu.
Njye nta bushobozi bw’amafaranga nari mfite, ariko
ndashima abana twiganye kuko bampaye imbaraga , baranteranyiriza, mbona
amafaranga make yo kungeza aho cyakorewe kugeza nkoze n’amashusho yacyo,
ndabashimira cyane”.
Genti Busoro avuga ku nkomoko y’impano ye, yasobanuye
ko indirimbo za Riderman zamwubatse kubera amagambo yuzuye ubusizi atangiza
indirimbo ze. Atanga urugero ku ndirimbo ‘Inzozi mbi zabo’ ya Riderman, avuga
ko yamuhaye imbaraga ndetse ikamufasha gukomeza gukunda uyu muhanzi ariko
akifuza no kuzavugana nawe n’ubwo ngo kugeza ubu bitarakunda.
Mu gisigo Ese Turapfa iki , Genti Busoro, yavuze ko
dukwiriye kugira u Rwanda ruzira umwaga , maze akomoza no kuri uyu musore
umaze kuba ubukombe no kwigarurira imitima y’abakunda inganzo, akunda guhinira
mu busizi bwe Junior Rumaga. Mu ntumbero ye, Gentil Busoro , arifuza kugera kure
ariko ngo arashima cyane n’aho ageze. Genti Busoro, avuka mu Karere ka Rubavu.


text:
Abahoze ari abazunguzayi bishyiriyeho Koperative izajya ibagoboka
Yanditswe na Mugisha Benigne
Abahoze bakora ubucuruzi bwo mu muhanda, bakaza kubakirwa isoko Ejo Heza i Nyabugogo mu Murenge wa Muhima bashinze koperative izajya ibafasha kwizigamira, bityo ikaba yabagoboka mu gihe bahuye n’ikibazo k’igishoro.
Nk’uko bisobanurwa na Mukaneza Asuma, Umunyamabanga wa Komite y’isoko, ngo kuri ubu bageze kuri miriyoni 9.5 bizigamira, bakaba baratangiye kubyaza umusaruro aya mafaranga kugira ngo akomeze agwire.
Ati: “Kugeza ubu mu kigega cyacu dufitemo amafaranga y’u Rwanda agera kuri Miriyoni 9.5, twatangiye kuyabyaza undi musaruro wisumbuyeho, ducuruza ifu y’ubugari tuvana mu Majyepfo ikunzwe na benshi, ndetse tunacuruza ibitunguru mu isoko ryo kwa Mutangana”.
Mukaneza avuga ko gutangira kuguriza abanyamuryango bitarakorwa kuko bagishakisha uburyo amafaranga abanza kugwira, ari bwo biyemeje kubanza kuyacuruza kugira ngo abanze yunguke.
Uyu munyamabanga wa Komite icunga iri soko avuga ko bafite imbogamizi z’uko abanyamuryango bose bataritabira kujya muri iyi koperative ari na yo mpamvu igifite amafaranga make, ibyo ngo agasanga biterwa n’imyumvire.
Ati: “Gukora ubukangurambaga ku bantu bahoze bacururiza mu mihanda ntibyoroshye, kuko ntibumvira rimwe, bamwe urababwira ukanabereka inyungu irimo yo kujya muri koperative bakabyumva vuba, abandi wababwira ntibabyumve, izo zose ni imbogamizi duhura nazo.”
Mukaneza avuga ko mu bantu 2000 bacururiza muri iri soko, abari muri Koperative ari abantu batarenze 700, abasigaye ntibarajyamo, baracyashishikarizwa ariko ntibabyumva neza.
Uyu muyobozi avuga ko amafaranga asabwa mu kujya muri koperative adakanganye ngo abe ari byo bibuza abantu kuyijyamo, kuko ngo umugabane umuntu atangirana yinjira ari amafaranga y’u Rwanda ibihumbi 10, ariko buri kwezi agasabwa amafaranga 1000 y’umusanzu.
Ati: “Aya si amafaranga menshi yatuma abantu banga kwinjira muri koperative, kuko urebye ibyo bacuruza usanga batayabura, ikibazo ni imyumvire.”
Uyu muyoboxi avuga ko abashinzwe ubukangurambaga muri iyi koperative batazarambirwa gushishikariza bagenzi babo kugira ngo binjire muri Koperative n’ubwo ngo kubyumva bigoranye.
Yemeza kandi ko mu gihe kiri imbere iyi koperative izagirira umumaro abanyamurayngo bayo kuko nta muntu uzakenera amafaranga yo kongera igishoro ngo ayabure, cyangwa mu gihe hari agashinga yakoze atazimwa amafaranga azaba asaba.
Ati: “Iyi Koperative yacu izafasha abanyamuryango mu buryo bumwe cyangwa ubundi, uzakenera kongera igishoro agasaba amafaranga tuzayamuha, uzakenera kwagura ubucuruzi agasaba amafaranga muri koperative ntazayimwa, hari n’andi mafaranga umuntu ashobora gukenera akayahabwa nk’ayo kwishyurira abana amashuri, kugura ibikoresho by’ishuri n’ibindi”.
Murengezi Camile, ni umwe mu bacururiza mu isoko Ejo heza, akaba ni umunyamuryango wa Koperative, avuga ko kwishyira hamwe nk’abantu bakorera ahantu hamwe ari iby’agaciro kuko bituma bagira ubusabane hagati yabo ndetse bagafashanya biturutse ku mpamvu z’uko baba bafite ikibahuje mu buryo bugaragara.
Avuga ko iyi koperative ibafasha guhemba umubyeyi wabyaye, gutabara uwagize ibyago, ndetse ngo n’urwaje imubonera ingemu agasurwa.
Mukakalisa Marita na we ni umucuruzi muri iryo soko ndetse akaba n’umunyamuryango wa Koperative, avuga ko bafite ikizere muri iyi koperative, cyo kuzajya ibagoboka mu gihe bafite ibibazo by’amafaranga, mu gihe igishoro cyababanye gike cyangwa bahuye n’igihombo.
Aba banyamuryango bashishikariza bagenzi babo batarinjira muri koperative kubikora vuba kuko harimo inyungu nyinshi ku munyamuryango n’inyungu zijyanye n’imibanire n’abandi.


text:
Musanze: Abanyamadini basabwe kujyanisha amasengesho n’ibyateza imbere rubanda
Yanditswe na Ngaboyabahizi Protais
Ubuyobozi bw’Akarere ka Musanze, burasaba abanyamadini kujya basenga ariko nanone bakazirikana ko bakwiye kubijyanisha n’ibikorwa bigamije iterambere ry’abaturage.
Ni ubutumwa bwatanzwe n’Umuyobozi w’Akarere ka Musanze wungirije ushinzwe imibereho myiza y’abaturage Uwamariya Marie Claire, ubwo abayoboke b’itorero ADEPR Bukane borozaga inka imiryango itatu, ndetse bakishyurira imiryango 15 itishoboye ubwisungane mu kwivuza.
Yagize ati: “Gusenga ni kimwe no gukora ni ikindi, nta muntu rero ukwiye kumva ko azasenga gusa ngo maze abeho, yaba umuvugabutumwa ntiyavuga ngo azabuvuga gusa bumutunge, mboneyeho no gushimira ADEPR Bukane yahisemo gushaka ubushobozi mu gufasha iyi miryango iboroza inka, ndetse ikazirikana ko hari abakeneye kuvuzwa.
Ni ngombwa gusenga ariko bagakora no kugira ngo imiryango irusheho kubaho neza, ibi biri muri gahunda ya Perezida wacu Paul Kagame kugira ngo dukomeze kwishakamo ibisubizo”.
Uwamariya yakomeje asaba abahawe ziriya nka kuzazibyaza umusaruro, ndetse bakanazirikana ko na bo byaba byiza bagize abandi boroza.
Kamugisha Naser, umuyobozi w’itorero ADEPR mu karere ka Musanze, avuga ko mu nyigisho batanga zo gusenga harimo no gutoza abayoboke babo gukora cyane.
Yagize ati: “Ubutumwa tubagenera ni ubutumwa bworoshye kumva, Bibiliya itubwira ko udakora adakwiye no kurya, aha rero nibasenge cyane ariko nanone bakore cyane.
Nta muyobozi w’itorero wakwishimira kugira abayoboke bagenda bazungera kubera inzara n’imibereho mibi ikomoka ku mirire mibi, gukora turabyemera nk’abanyamadini, kuko umukirisitu akwiye kugira uruhare mu kubaka igihugu”.
Uyu muyobozi akomeza avuga ko mu rwego rwo gufasha bamwe mu baturage baturiye urusengero rwabo batishoboye, bahisemo kubaha inka kugira ngo bakomeze kwiteza imbere no kunoza imirire.
Bamwe mu borojwe inka bavuga ko bagiye gukomeza gukora umurimo w’Imana batekanye, ngo kuko iyo basengaga basize abana bashonje batafashwaga, nk’uko Nyirandungutse Marie Chantal yabitangarije Imvaho Nshya.
Yagize ati: “Rwose ndagira ngo nkubwire ko benshi mu batishoboye ubona mu rusengero twatahaga tudafashijwe kubera ibibazo by’ubukene, hari bamwe babona turimo turira mu rusengero bakibwira ngo tuba twafashijwe, oya ni agahinda, kuko hari ubwo uva mu rugo nta cyo kurya, umwana nta bikoresho by’ishuri afite na we waburaye, ibi bigatuma uhungabana.
Mbonye inka rero iyi igiye kuba igisubizo k’ibibazo mfite by’ifumbire n’amata, ijambo ry’Imana rigiye kujya ryinjira mu mutima utuje”.
Muri iki gikorwa cyo gufasha abatishoboye no kubaremera, hanatanzwe imashini ebyiri zidoda ku rubyiruko mu rwego rwo kurwanya ubushomeri.
Iki gikorwa cyateguwe hagamijwe gushima Imana aho ibagejeje, kikaba cyaratwaye amafaranga asaga miriyoni ebyiri n’igice.


text:
Imyigaragambyo yo kwamagana itsinda rya Satani muri Amerika mu mujyi wa Portland, abakirisitu benshi bigaramgambije bamagana umugambi w’abiyise itsinda rya Satani batangaje ko bagiye gushinga ishuri rya Satani.
Itsinda rya Satani risanzwe rifite urusengero muri Amerika riteraniramo, Abayoboke b’iri tsinda bari batangarije CNN dukesha iyi nkuru ko bagiye gutangiza ishuri naryo rizajya ryigisha ibya Satani.
Ibi byababaje Abakirisitu benshi muri Amerika bahise batangaza ko batari bwihanganire uyu mugambi ngo batume ushyirwa mu bikorwa, ibintu bavuga ko byaba ari kwigisha abana b’Amerika ubukozi bw’ibibi.
Abakirisitu kuri ubu bategereje ko ubuyobozi bubasinyira impapuro zibemerera kujya kwigaragambiriza imbere y’urusengero rwa Satani.
Ubuyobozi bw’aka gace gaherereyemo idini rya Satani bwatangaje ko abantu barenga ibihumbi 87 bamaze gusinya bamagana idini rya Satani.
Uwitwa Slobodnik yagize ati “Abayoboke ba satani bari mu mwijima n’amabeshyo, iyo tuvuze ngo Imana ihe umugisha Amerika tuba tubihamya. Dukunda Imana, Satani nta jambo afite mu muco wacu, Satani ntiyakwinjizwa mu ishuri mu mashuri y’abana bacu kuko ntidushyigikiye ko babeshywa”
Imyigaragambyo muri Amerika ikomeje kuba akamenyero nyuma y’uko abashyigikiye Clinton bari bamaze iminsi birara mu mihanda, ubu hatangiye indi myigaragambo yo kwamagana abayoboke ba Satani. Ibi byose ni ibyongerera akazi perezida mushya wa Amerika Donald Trump.


text:
Uyu munsi ku wa 30/11/2016 mu giterane gihuje Abapasiteri n’Abasenyeri bose ba PEAR kirimo kubera muri Diyoseze ya Shyogwe, abitabiriye bakomeje kwiyibutsa umuhamagaro w’Itorero. Ikiganiro cya mbere cy’uyu munsi cyatanzwe na Rev Dr Canon Alfred Olwa, umwalimu muri Kaminuza ya gikirisitu ya Uganda (Uganda Christian University). Mu kiganiro cye yibanze ku kugaragaza ko abantu batumwa mu murimo w’Imana bagomba kuba batoranyijwe kandi bagatozwa. Yagarutse ku Ijambo ry’Imana dusanga muri Mariko 3.13-14 no mu Byakozwe n’Intumwa 6. 1-11. Intego z’iki kiganiro zari izi zikurikira:
- Gusobanukirwa ko Itorero ryacu rikeneye gusubira ku isoko; ni ukuvuga kugendera ku kuri kwa Bibiliya;
- Gusobanukirwa ingamba zishingiye kuri Bibiliya twakurikiza mu huhindura abantu abigishwa;
- Kumenya ko dukwiye gutegura abigishwa ba Yesu kugeza ku rwego rukwiye;
- Kumenya ko dukwiye gukomeza umurimo wo guhindura abantu abigishwa ba Yesu.
Itorero rigomba guhindura abantu abigishwa ba Yesu. Ubwo nibwo buzima bwacu. Gukurikira Yesu ni umurimo tugomba gukora ubuzima bwacu bwose. Gukurikira Yesu ni ukumukurikira, si ugukora ibyo abandi bakora. By’umwihariko abapasiteri dukwiye gukundana no gusangira. Umwigishwa wa Yesu arangwa n’urukundo. Ntiwahindura abantu abigishwa ba Yesu utari wasobanukirwa akamaro k’urukundo.
Iyo dusomye muri Mariko 3. 13-14 tubona ko yesu yatoranyije intumwa 12 zo kubana nawe. Gutoranya ni ingenzi. Niba dushaka kubaka Itorero, ni ngombwa ko tumenya gukurikiza urugero rwa Yesu mu gutoranya abo dutuma. Yesu yaratoranyije, ararera, aratoza. Guhindura umuntu bifata igihe, ni ubuntu bw’Imana ndetse hari n’igihe byakwanga. Mwibuke ko na Yesu yari afite umuntu nka Yuda. Ibyo kugira ngo bishoboke bisaba ko wowe ushaka guhindura abantu abigishwa ubanza nawe ubwawe ukabana na Yesu. Iyo umuntu abana na Yesu, ibintu bigenda neza. Umupasiteri utaratojwe neza aba ameze nka serukiranyi ihagaze mu myaka. Ibyo ntibikwiye! Ni ngombwa gusenga mbere yo gutoranya abantu batumwa mu murimo w’Imana. Ugomba gutoranya kandi abo utoranyije akaba ari abantu bemera kubana na Yesu hamwe nawe. Iyo ikipe itatojwe neza hashobora kubonekamo abitsinda ibitego. Igihe cyarashize cyo kuzana abapasiteri bitsinda ibitego. Turashaka abapasiteri batsinda ibitego mu izamu rya Satani. Yesu arashaka ko duhora twiteguye gutoza abantu batumwa mu murimo w’Imana, kandi byaba ngombwa tukaba twanapfira Ubutumwa Bwiza. Ubutumwa Bwiza ni ubutumwa buhindura umuntu bukamwuzuzamo Yesu. Umwigishwa abana na Yesu kugeza ku iherezo. Umutoza mukuru wacu ni Yesu. Yita kubo atoza akabitaho. Abapasiteri n’abasenyeri bahamagariwe kwita ku bantu bayobora, kubashyigikira no kubatera ingabo mu bitugu. Abapasiteri bakeneye kumenya ko Musenyeri abitayeho, abakirisitu bakeneye kumenya ko abapasiteri babitayeho ariko na none abapasiteri nabo bagomba kwita kuri Musenyeri wabo, abakirisitu bakwiye kwita ku bayobozi babo.